Ցանկացած դատավոր պետք է կանգնի դատավոր Դավիթ Գրիգորյանի կողքին։ Նման կարծիք NEWS.am-ի հետ զրույցում հայտնեց ՀՀ վերաքննիչ քրեական դատարանի դատավոր Արշակ Վարդանյանը՝ անդրադառնալով իր գործընկերոջ՝ դատավոր Դավիթ Գրիգորյանի լիազորությունների կասեցմանը։ «Բացառապես ներքին համոզմունքով առաջնորդվող և արդարադատություն իրականացնող, իր արտաքին և ներքին անկախությունը արժևորող ցանկացած դատավոր ևս պետք է կանգնի դատավոր Դավիթ Գրիգորյանի կողքին, սա իմ անձնական կարծիքն է՝ անկախ Դավիթ Գրիգորյանի հետ ունեցած բարեկամական կապից»,- ասաց դատավորը։ Հիշեցնենք, որ հուլիսի 26-ին ՀՀ գլխավոր դատախազի պաշտոնակատար Արմեն Հարությունյանի կողմից Բարձրագույն դատական խորհուրդ է ներկայացվել միջնորդություն՝ երեք դրվագով ՀՀ ՔՕ 314 հոդվածի 1-ին մասի (պաշտոնեական կեղծիք) հատկանիշներով քննվող քրեական գործով դատավոր Դավիթ Գրիգորյանի նկատմամբ քրեական հետապնդում հարուցելու համաձայնություն տալու մասին։ Հաջորդ օրը ԲԴԽ-ն որոշում է կայացրել միջնորդությունը երկու դրվագներով բավարարել, իսկ մեկով՝ մերժել։ Այսպիսով օրենքի ուժով դատավոր Դավիթ Գրիգորյանի լիազորությունները կասեցվել են։ Ավելի վաղ՝ հուլիսի 16-ին խուզարկություն էր իրականացվել Գրիգորյանի աշխատասենյակում, արդյունքում առգրավվել էր երեք համակարգիչ, ինչպես նաև Ռոբերտ Քոչարյանի գործին վերաբերող կրիչներ և փաստաթղթեր։ Հիշեցնենք, որ Դավիթ Գրիգորյանը ՀՀ երկրորդ նախագահ Ռոբերտ Քոչարյանի և մյուսների գործով դատավորն է։


«Վեոլիա Ջուր» ընկերությունը տեղեկացնում է իր հաճախորդներին և սպառողներին, որ պլանային աշխատանքներով պայմանավորված, ս.թ. դեկտեմբերի 2-ին կդադարեցվի Լոռու մարզի հետևյալ բնակավայրերի ջրամատակարարումը ժամը 10։00՝ Վանաձոր քաղաքի՝ Չուխաջյան թաղամաս, Չուխաջյան 2-66 /զույգ/ շենքեր, Ամիրյան 5, 7, 9 շենքեր, Աբեղյան, Գայ, Խուդյակով, Բարեկամություն փողոցներ, Երևանյան խճուղու 72, 76, 117-123, 125, 127-149 շենքեր, 153-223 /կենտ/, 76-152 /զույգ/ սեփական տներ, Խնձորուտ 1, 2, 4, 5 փողոցներ՝ իրենց նրբանցքներով, Հակոբյան փողոց 2-88 /զույգ/, սեփական տներ; ժամը 16։00՝ Վանաձոր քաղաքի՝ Ներսիսյան 2-14 շենքեր, Ներսիսյան փակուղի 3, 5, 7 շենքեր, Ներսիսյան նրբանցք 1, 2, 4, 5, 6, 7, 10, 12, 14, 16, 18 շենքեր, սեփական տներ, Կնունյանց 46, 48, 50 շենքեր, 46-58 /զույգ/, 63-71 /կենտ/ սեփական տներ, Աճառյան փողոց և նրբանցք, Չապաև 12-24 /զույգ/ և 9-23 /կենտ/ տներ, Իսակովի 29-31 /կենտ/, 32, 34 սեփական տներ, Ծատուրյան 20-59 սեփական տներ, Ն.Ստեփանյան փակուղի և նրբանցք, Աղայան 59-93 /կենտ/, 76-82 /զույգ/ սեփական տներ, Մաշտոցի 2, 3 նրբանցքներ, Մաշտոցի 35-75 /կենտ/, 60-104 /զույգ/ սեփական տներ, Սունդուկյան 16-79 սեփական տներ, նաև նրբանցք ու փակուղի, Աղյուսագործների 33-59 /կենտ/, 30-50 /զույգ/ սեփական տներ, Րաֆֆի 1-33 /կենտ/ սեփական տներ, Աղայան 59/1, 59/2, 59/3, 59/4, 59ա, 61, 63, 65, 67, 71, 74/1, 74/2, 74/3, 76, 76/1, 76/2, 78, 78/1, 78/2, 80, 80/1, 80/2, 84, 86, 86/1 շենքեր, Ն. Ստեփանյան սեփական տներ Գուգարք գյուղի՝ 1, 2, 3, 14 շենքեր, 3-րդ և 8-րդ փողոցներ, Գուգարքի քոթեջների 4, 5, 6 փողոցներ։ Ընկերությունը հայցում է սպառողների ներողամտությունը պատճառված անհանգստության և կանխավ շնորհակալություն հայտնում ըմբռնման համար։


ԱՄՆ-ը պատասխանատվություն կկրի ԻՀՊԿ «Կուդս» ուժերի հրամանատար, գեներալ-մայոր Ղասեմ Սոլեյմանիի սպանության հետևանքների համար։ Այս մասին ասվում է Իրանի Ազգային անվտանգության բարձրագույն խորհրդի հայտարարությունում, տեղեկացնում է Mehr-ը։ «Գեներալ Ղասեմ Սոլեյմանին հպարտության և պատվի աղբյուր էր ոչ միայն իրանցիների, այլև մյուս բոլոր մուսուլմանների ու աշխարհի ոտնահարված մարդկանց համար։ Ինչպես նշել է Իրանի գերագույն առաջնորդը, գեներալ Ղասեմ Սոլեյմանիին սպանողներին սպասվում է դաժան վրեժ։ Այդ հանցագործները վրեժի կարժանանան հարմար պահին, հարմար տեղում։ Բոլոր բարեկամները և հակառակորդները պետք է իմանան, որ դիմադրության շարժումը կշարունակվի երկակի մոտիվացմամբ, և նրանք, ովքեր պայքարում են, հաղթելու են։ Ազգային անվտանգության բարձրագույն խորհուրդն իր արտահերթ նիստում համապատասխան որոշում է կայացրել այս ողբերգական միջադեպի տարբեր ասպեկտները դիտարկելուց հետո։ Եվ դրանով իսկ հայտարարում է, որ Միացյալ Նահանգները պատասխանատվություն է կրելու այդ հանցավոր արկածախնդրության բոլոր հետևանքների համար։


Քաղաքացուն խոշտանգելու մեջ մեղադրվող ոստիկանության պաշտոնատար անձանց վերաբերյալ քրեական գործի նախաքննությունն ավարտվել է։ Այս մասին NEWS.am-ը տեղեկացավ ՀՀ հատուկ քննչական ծառայությունից։ ՀՀ հատուկ քննչական ծառայությունում քննված քրեական գործի նախաքննության ընթացքում ձեռք բերված ապացույցների բավարար համակցությամբ հիմնավորվել է, որ ՀՀ ոստիկանության Գեղարքունիքի մարզային վարչության Սևանի բաժնի քրեական հետախուզության բաժանմունքի պետն ու նույն բաժանմունքի երկու օպերլիազորները խմբով խոշտանգել են ոստիկանության Սևանի բաժին բերման ենթարկված քաղաքացուն։ Ըստ մեղադրանքների՝ 2018 թվականի հոկտեմբերի 7-ին ՀՀ ոստիկանության Սևանի բաժնի քրեական հետախուզության բաժանմունքի պետ Թ. Գ.-ն և նույն բաժանմունքի օպերլիազորներ Ս. Դ.-ն ու Վ. Մ.-ն ծեծկռտուքի մասնակցելու կասկածանքով ՀՀ ոստիկանության Սևանի բաժին բերման են ենթարկել Սևան քաղաքի բնակիչ Ա. Մ.-ին։ Օպերլիազորներ Ս. Դ.-ն ու Վ. Մ.-ն, իրենց հանդեպ վախի զգացում ձևավորելու նպատակով, ոստիկանության Սևանի բաժնի վարչական շենքում ձեռքերով ու ոտքերով հարվածներ են հասցրել ձեռնաշղթայված քաղաքացուն, ապա նրան տեղափոխել են բաժնի աշխատասենյակներից մեկը, որտեղ բաժանմունքի պետ Թ. Գ.-ի հետ շարունակել են խոշտանգել Ա. Մ.-ին՝ ոտքերով, ձեռքերով և մահակով հարվածներ հասցնելով նրա մարմնի տարբեր մասերին։ Բացի այդ, Ս. Դ.-ն ու Վ. Մ.-ն թքել են Ա. Մ.-ի մարմնի և վերնահագուստի վրա, ինչի հետևանքով վերջինիս պատճառվել է նաև հոգեկան ուժեղ տառապանք։ Իր նկատմամբ կիրառվող բռնությունները դադարեցնելու նպատակով Ա. Մ.-ն իր մոտ եղած կրակայրիչի մետաղյա մասով դիմել է ինքնավնասման՝ որովայնի շրջանում առաջացնելով քերծվածքներ։ Թ. Գ.-ի, Վ. Մ.-ի և Ս. Դ.-ի կողմից Ա. Մ.-ին խոշտանգելու հետևանքով վերջինիս պատճառվել են գլխի, կրծքավանդակի, որովայնի, վերին և ստորին վերջույթների մարմնական վնասվածքներ, այդ թվում՝ սալջարդերի, բազմաթիվ քերծվածքների ու արյունազեղումների ձևով։ Ա. Մ.-ին խմբով խոշտանգելու համար Թ. Գ.-ին, Վ. Մ.-ին և Ս. Դ.-ին մեղադրանք է առաջադրվել ՀՀ քրեական օրենսգրքի 309.1 հոդվածի 2-րդ մասի 4-րդ կետով։ Վ. Մ.-ի նկատմամբ որպես խափանման միջոց է ընտվել կալանավորումը, Թ. Գ.-ի նկատմամբ՝ ստորագրությունը չհեռանալու մասին, իսկ Ս. Դ.-ի նկատմամբ որպես խափանման միջոց ընտրված կալանավորումը փոխարինվել է այլընտրանքային խափանման միջոց գրավով։ Քրեական գործի նախաքննությունն ավարտվել է։ Գործը մեղադրական եզրակացությամբ ուղարկվել է հսկողություն իրականացնող դատախազին՝ այն դատարան ուղարկելու միջնորդությամբ։


Սալվադորի գերագույն դատարանը հավանություն է տվել նախկին նախագահ Մաուրիսիո Ֆունեսին արտահանձնելու հայցին, որն ընտանիքի հետ ապրում է Նիկարագուայում և Սալվադորի դատախազների կողմից որոնվում է կոռուպցիայի հետ կապված մի շարք հանցագործությունների համար, տեղեկացնում է AP-ը։ Արտահանձնման հայցը կուղղվի Սալվադորում Նիկարագուայի ներկայացուցիչներին։ Բայց քիչ հավանական է, որ այն բավարարվի։ Նիկարագուան Ֆունեսին ու նրա ընտանիքին ապաստան է տրամադրել 2016 թվականին։ Ֆունեսն ինքը դատարանի վճիռն անվանել է «ոչ ակտուալ»։ Սալվադորի դատախազությունը պնդում է, որ Ֆունեսի հնգամյա կառավարման ժամանակ՝ 2009-2014 թվականներին, մոտ 351 մլն պետական միջոցներ փոխանցվել են նրա հետ կապված անձանց և նրա ընտանիքի անդամների հաշիվներին։


«Լուսավոր Հայաստան» խմբակցության պատգամավորներն այսօր՝ հունվարի 14-ին, ԱԺ-ում հանդիպել են Հայաստանի Հանրապետության Պաշտպանության նախարար Դավիթ Տոնոյանի հետ։ «Հանդիպման ընթացքում քննարկեցինք Պաշտպանական գերատեսչությունում իրականացվող փոփոխությունները, ինչպես նաև ապագա բարեփոխումներին վերաբերող օրակարգային հարցեր։ Քննարկել ենք նաև Հայաստանի ներքին և արտաքին մարտահրավերներին առնչվող մի շարք հարցեր։ Դավիթ Տոնոյանը պատասխանեց խմբակցության պատգամավորների հարցերին»,- Facebook-ի իր էջում գրել է «Լուսավոր Հայաստանի» ղեկավար Էդմոն Մարուքյանը։ Նշենք, որ մինչ այդ օրերս ԼՀԿ-ն հանդիպել է ոստիկանապետի պաշտոնակատար Արման Սարգսյանի և ԱԱԾ տնօրենի պաշտոնակատար Էդուարդ Մարտիրոսյանի հետ։


Շանհայում Գինեսի ռեկորդ են սահմանել մաստակի 7 046 տուփը որպես դոմինո օգտագործելով, հաղորդում է UPI-ն։ Շանհայում Gum Domino Guinness World Record Challenge-ի կազմակերպիչները նշել են, որ մաստակների փոքրիկ տուփեր են դրել և դրանց հարվածել դոմինոյի էֆեկտով։ Գինեսից պաշտոնյաները պարզաբանել են, որ մաստակի միայն ընկած տուփերը, որոնք չեն վնասվել փորձի ժամանակ, հաշվվում են որպես համաշխարհային ռեկորդ։ Ռեկորդը կազմել է մաստակի 7 046 տուփը։


Այսօրվանից դադարեցնում եմ քաղաքական բնույթի գրառումները և ուզում եմ ձեզ փոխանցել մի քանի կարևոր միտք։ Այս մասին ֆեյսբուքյան իր էջում գրել է «Մեկ Հայաստան» կուսակցության ղեկավար Արթուր Ղազինյանը։ «Միշտ հիշեք, որ Ամանորը ընտանեկան տոն է, և այն պետք է դիմավորել հայրական օջախում՝ ընտանեկան ջերմության ու անկեղծության միջավայրում։ Վերջին ժամանակներս ինչ-որ մարդիկ են հայտնվել մեր կյանքում, որ իրենց բնույթին ու տեսակին բնորոշ մեզ փորձում են կտրել մեր օջախներից, ընտանիքներից, տանել փողոց՝ ինչ որ անհասկանալի համերգ նայելու, «փողոցային բրդուջ» ուտելու և «համաշխարհային հեղափոխության առաջնորդին» երկրպագելու։ Չի ստացվելու, անիմաստ զբաղմունք է, քանի որ չկա այնպիսի մարդ և ուժ, որ ի զորու լինի Հայ մարդուն կտրել իր ընտանիքից, ստիպել նրան հրաժարվել իր ընտանեկան ավանդույթներից, արժեքներից, իդեալներից։ Մի լսեք նրանց, մնացեք ձեր տանը՝ ընտանիքում, դիմավորեք և հյուրասիրեք ձեր հյուրերին, վայելեք տոնական երեկոն ջերմության մեջ։ Հաշտվեք ձեր այն բարեկամների ու ընկերների հետ, ում հետ վիճել եք, խռովել և նեղացրել։ Սա հատկապես անթույլատրելի է, եթե վեճի պատճառը քաղաքականությունն է։ Հավատացեք ինձ, չկա այնպիսի քաղաքական գործիչ, ում պատճառով կարելի է նեղացնել հարազատին, բարեկամին կամ ընկերոջը։ Ապրեք ձեր կյանքով, զբաղվեք ձեր սիրած գործով, ստեղծեք ու շենացրեք ձեր օջախը ձեր աշխատանքով, իսկ այն էներգիան ու ժամանակը, որ վատնում եք քաղաքականության վրա, օգտագործեք ձեր աշխատանքն առավել արդյունավետ դարձնելու և եկամուտներն ավելացնելու համար։ Մի խոսքով, վայելեք ձեր կյանքը, սիրեք և եղեք սիրված, ժպտացեք մարդկանց և կյանքը կժպտա ձեզ, հանեք ձեր միջից թշնամությունն ու սպանեք ատելության որդը, որ խնամքով դրված է ձեր մեջ և դանդաղ ուտում է ձեր միտքն ու հոգին։ Եվ ուրեմն, ոչ մեկին չենք լսում, անում ենք նենց, ոնց մեզ սովորեցրել են մեր ծնողները, մնում ենք տանը, ընտանիքում և վայելում ենք այն գաստրոնոմիական գլուխգործոցները, որ խոհանոցում պատրաստել է ձեր ընտանիքի մայրը։ Չկա ավելի վեհ ու նվիրական արժեք, քան ընտանիքն է, մեր հայկական ավանդական ընտանիքը։ Ամեն ինչ շատ լավա լինելու, չկասկածեք»,- նշել է նա։


Նոյեմբերի 15-ին տեղի ունեցավ «Վերնատուն» հասարակական-քաղաքական ակումբի համաժողովը։ Ակումբի անդամներից բացի, հրավիրված էին արտախորհրդարանական քաղաքական ուժերի, փորձագիտական շրջանակների, քաղաքացիական հասարակության բազմաթիվ ներկայացուցիչներ։ Օրակարգում հանրային հնչեղության հարցեր էին. Լեռնային Ղարաբաղի հակամարտության բանակցային գործընթացը մտնում է փակուղի՝ մեծացնելով պատերազմի վտանգը (ի՞նչ անել), ·  Հանրության այս աստիճան պառակտումը ազգային անվտանգության սպառնալիք է (ինչպե՞ս հաղթահարել), · Դատաիրավական համակարգը, Սահմանադրական դատարանը ենթարկվում են բիրտ ճնշումների, փորձ է արվում օրենսդիր և գործադիր իշխանությունների վրա հաստատված անձնիշխանությունը տարածել նաև իշխանության այս ճյուղի վրա, ինչը հակասում է իրավական-ժողովրդավարական պետության սկզբունքներին (ինչպե՞ս թույլ չտալ)։ Գնահատելով համաժողովում հնչած ելույթների որակն ու արդիականությունը՝ ակումբը արձանագրում է․ Ստանալով հիմնարար բարեփոխումներ անելու հանրային լայն աջակցություն՝ գործող իշխանությունն ընթացել և ընթանում է այդ ռեսուրսի մսխման, անպտուղ պոպուլիզմի, տված խոստումներին հակասող ճանապարհով։ Արդյունքում նվազել է Հայաստանի ու Արցախի անվտանգության մակարդակը, պետական կառավարման համակարգը արդյունավետ չէ, չեն գործում զսպումների ու հակակշիռների մեխանիզմները, առկա է անձնիշխանության իրական վտանգ։ Մեկնելով այս հաստատումներից՝ «Վերնատուն»-ն առաջադրում է հետևյալ քայլերն ու պահանջները․ Արցախ 1. ԼՂ հակամարտության կարգավորման հիմքը արցախահայության ինքնորոշման իրավունքն է։ Պաշտոնական Երևանը պետք է դադարեցնի Արցախի ինքնորոշման իրավունքին հակասող որևէ հայտարարություն հնչեցնել, ինչպես նաև պետք է զերծ մնա իրարամերժ տեսակետներ հայտնելուց։ Բացառել հակամարտության կարգավորման որևէ փաստաթղթի կամ տարբերակի նույնիսկ քննարկում, որը չի ամրագրում Արցախի Հանրապետության քաղաքական կարգավիճակ Ադրբեջանի կազմից դուրս։ 2. Արցախի Հանրապետության անկախության միջազգային ճանաչումը ոչ միայն Հայաստանի Հանրապետության, այլև համայն հայության առաջնահերթ խնդիրն է։ 3. ԵԱՀԿ Մինսկի խմբի բանակցություններ վերադարձնել Վիեննայի ու Սանկտ Պետերբուրգի օրակարգը։ 4. Անթույլատրելի է Արցախի ներքաղաքական գործընթացներին, առաջիկա համապետական ընտրություններին միջամտելու ցանկացած փորձ։ Հանրային մթնոլորտ 1. Դադարեցնել իշխանության ամենաբարձր մակարդակով խրախուսվող ատելության քարոզը։ 2. Վերջ տալ հանրությունը, քաղաքական ուժերին, քաղաքացիական հասարակությունը, լրատվամիջոցներին հեղափոխականների ու հակահեղափոխականների, մերոնք-ձերոնքի բաժանելու հռետորաբանությանը և գործելաոճին։ 3. Դատապարտել ազգային-պետական արժեհամակարգի (հայոց լեզու, պատմություն, եկեղեցի, մշակույթ, ռազմահայրենասիրական դաստիարակություն) վարկաբեկման փորձերը։ Դատաիրավական համակարգ 1. Հրաժարվել Սահմանադրական դատարանը, դատական իշխանությունն ամեն գնով գործադիր իշխանությանը ենթարկեցնելու սևեռումից։ ՍԴ դատավորներին «օրենքի ուժով» կենսաթոշակի ուղարկելու փորձը անընդունելի է։ 2. Հրաժարվել սեփականության վերաբաշխման, վախի ու շանտաժի մթնոլորտ հաստատելու բացահայտ ու քողարկված նպատակներից․ անցումային արդարադատությունը և առանց մեղադրական եզրակացության գույքի բռնագանձման օրինագիծը հակասում են իրավական պետության և ժողովրդավարության սկզբունքներին։ 3. «Մարտի 1»-ի գործը չծառայեցնել քաղաքական նպատակադրումների, փոխել Հայաստանի Հանրապետության երկրորդ նախագահի խափանման միջոցը։ Հայաստանում չպետք է լինեն քաղբանտարկյալներ։ Մենք համախմբման, համերաշխության և հանդուրժողականության կողմնակից ենք։ Վստահ ենք, որ հանրությունը, քաղաքական ուժերը (նաև՝ խորհրդարանական), հասարակական կազմակերպությունները, քաղաքականապես ակտիվ ու գիտակից անհատները ստեղծված ծանր իրավիճակից դուրս գալու ուղիներ կփնտրեն, ջանքեր կգործադրեն։ Չպետք է մոռանալ, որ յուրաքանչյուրը պատասխանատու է լինելու արածի ու չարածի համար։ «Վերնատուն»-ը շարունակելու է մնալ հասարակական-քաղաքական հարթակ՝ նպատակ ունենալով ձևավորել քննարկումների առողջ միջավայր։ Ընդլայնվող ու զարգացող ակումբը առաջնորդվելու է նշյալ և այլ խնդիրները հետևողականորեն լուծելու սկզբունքով։  Մենք երկրում թշնամիներ չունենք, բայց և վճռական ենք ազգային-պետական նպատակների իրագործման, մեր քաղաքացիներին արժանապատիվ կյանք երաշխավորելու, նոր որակի ժամանակակից պետություն կառուցելու հարցում։


«ԵՊՀ շրջանավարտների միավորում» ՀԿ նախագահ Արսեն Քարամյանն իր ֆեյսբուքյան էջում գրառում է կատարել՝ անդրադառնալով երեկ Երևան-Մոսկվա ինքնաթիռի արտակարգ վայրէջքի միջադեպին։ Նա, մասնավորապես, նշել է. «Քաղաքացիական ավիացիայի կոմիտեի նախշուն աչոնին պետք է հուշել որ անհապաղ քայլեր են անհրաժեշտ՝ բացառելու անվտանգ օդային ուղևորափոխադրումը գռդոնի վերածած, կասկածելի նյութատեխնիկական հնարավորություններ տիրապետող, ռեսուրսները սպառած մեկ-երկու ինքնաթիռ ունեցող ընկերությունների աշխատանքը ՀՀ ավիացիոն շուկայում, թե չէ արդեն վերջին ամիսների ընթացքում մի շարք հարկադիր վայրէջքները հիշյալ ընկերության, մեկ օր էլ կարող են հանգեցնել ոչ happy end-ի, ցավալի կորուստների, անդառնալի կորուստների։ Հայաստանը պարտավոր է և պետք է ունենա պետական մասնակցությամբ ազգային փոխադրող, և դեմագոգիա են բոլոր այն պնդումները, որ կան շատ ավելի հարուստ ու մեծ երկրներ, որոնք չունեն պետական մասնակցությամբ կամ ամբողջովին պետական ընկերություններ, և հետևաբար Հայաստանը ևս կարող է իրեն թույլ տալ չունենալու ազգային փոխադրող։ Մենք ունենք ոլորտում ավանդույթներ ու դեռևս պահպանում ենք համապատասխան մարդկային ռեսուրսները գործը սկսելու համար։ Աչոնը հիշյալ մարդկային ռեսուրսների մեջ ներառված չէ։ Պետությունը կարող է լինել արդյունավետ կառավարիչ»։


Այսօր առավոտից համացանցում և լրատվամիջոցներում տարածված լուրը, թե ՀՀ վաստակավոր արտիստ Ռուդոլֆ Ղևոնդյանը մահացել է, իրականությանը չի համապատասխանում։ Այս մասին NEWS.am-ի տեղեկացրեց Երևանի Գաբրիել Սունդուկյանի անվան ազգային ակադեմիական թատրոնի լրատվության և հասարակայնության հետ կապերի պատասխանատու Անի Ներսիսյանը։ Նա նշեց, որ դերասանը այժմ Բելգիայում է, վիճակը ծանր է՝ կոմայի մեջ է։ Լուրը ֆեյսբուքյան գրառմամբ հերքել է նաև Ռուդոլֆ Ղևոնդյանի որդին՝ Գոռը․ «Իմ հայրը դեռ ողջ է։ Խնդրում եմ մի տարածեք սխալ ինֆորմացիա։ Նա ծանր հիվանդ է, կոմայի մեջ և դեռ պայքարում է կյանքի համար»,- գրել է նա։


«Ես ակնկալում եմ Բարգավաճ Հայաստան կուսացության նախագահի արձագանքը։ Կարծում եմ՝ Գևորգ Պետրոսյանը չի ներկայացնում այս պահին այդ կուսակցության և խմբակցության հավաքական դիրքորոշումը։ Ես խմբակցությանը դիմելիս՝ ուղղակի շարունակում եմ սպասել ու ակնկալել, որ ԲՀԿ անունից ներողություն խնդրեն»,- խորհրդարանում լրագրողներին ասաց պատգամավոր Արման Բաբաջանյանը՝ անդրադառնալով իր և ԲՀԿ խմբակցության պատգամավոր Գևորգ Պետրոսյանի վեճին։ Արման Բաբաջանյանն ասաց, որ ինքն ընդհանրապես հեռու է ԱԺ դահլիճը քրեական ռազբորկայի վայր դարձնելու մտքից։ Արման Բաբաջանյանն անդրադարձավ հարցին, թե ինչո՞ւ որոշեց արձագանքել Գևորգ Պետրոսյանի՝ քրեական ենթամշակույթի վերաբերյալ ելույթին, ինչից էլ սկսվեց այսօրվա վեճը։ «Ես չգիտեմ, թե ում նկատի ուներ Գևորգ Պետրոսյանն իր ելույթի վերջնամասը կառուցելիս, բայց նա դիմում էր կառավարությանը։ Եվ ես կարծում եմ, որ դահլիճում գտնվող յուրաքանչյուր իրեն հարգող պատգամավոր, ով պատվիրակված է այստեղ ներկայացնելու Հայաստան պետության շահը, առնվազն պետք է անարձագանք չթողներ այդ ելույթն ու դրա բովանդակային մասը։ Եվ հեռու եմ այն մտքից, որ Գևորգ Պետրոսյանը կոնկրետ անձի կարող էր նկատի ունենալ, իմ վերաբերմունքն էլ առահասարակ երևույթին է ուղղված և այն մտայնությանը, որը գերակշռող է ԲՀԿ-ում։ Բայց ես հույս ունեմ, որ այդ աշխարհայացքն այնուամենայնիվ դոմինանտ չէ, և այդ ուժի կազմում գտնվող ողջամիտ հատվածը իր մեջ ուժ կգտնի գնահատական տալու տեղի ունեցածին»,- հավելեց Բաբաջանյանը։ Նա նշեց, որ քրեական ենթամշակույթի վերաբերյալ այս քննարկումները նորանոր շերտեր են բացահայտում մեր քաղաքական ներկապնակում բույն դրած այն արատավոր երևույթներում, որոնք խորը արմատներ ունեն։ «Ես նշեցի, որ նախորդ իշխանությունների սոցիալական բազան հիմնված է եղել հենց քրեական տարրերի վրա, և մենք պետք է պատրաստ լինենք նորանոր մարտահրավերների, որոնք գալու են հենց այդ կողմերից։ Եվ վերջերս մամուլում շրջանառվող այն տեղեկությունները, որ քրեական որոշ շրջանակներ լրատվամիջոցներ են համակարգում, և նրանցից առանձին գործիչներ արդեն հայտարարություններ են հանրայնացնում, սա արդեն ահազանգ է։ Եվ որպես քաղաքական գործիչ՝ ես անձնապես և մյուս քաղաքական ուժերը պետք է անարձագանք չթողնենք»,- ասաց Բաբաջանյանը։


Հայաստանի պաշտպանության նախարարի մամուլի քարտուղար Արծրուն Հովհաննիսյանը պատերազմի անմիջական սպառնալիք չի տեսնում։ Նա այս մասին ասաց լրագրողների հետ զրույցում։ Ի պատասխան հարցին՝ կարո՞ղ են արդյոք լարվածության մեծացումը և Ադրբեջանի պերմանենտ զորավարժությունները ռազմական գործողությունների մեկնարկ դառնալ, Հովհաննիսյանը նշեց. «Չի կարելի ոչ մի բան բացառել, բայց նաև նախադրյալներ չեմ տեսնում»։ Ընդհանրապես Արծրուն Հովհաննիսյանի տրամադրության տակ չկան առաջիկայում նման կանխատեսումների մասին կոնկրետ տվյալներ։ Ինչ վերաբերում է հակառակորդի կողմից սադրանքներին, ապա նման գործողություններն անպատասխան չեն մնում, հավաստիացրեց պաշտպանության նախարարի մամուլի քարտուղարը։


Hraparak.am-ը գրում է. ԱԺ «Լուսավոր Հայաստան» խմբակցության պատգամավոր Էդմոն Մարուքյանն այսօր լրագրողների հետ զրույցում անդրադառնալով ԱԺ արտահերթ նիստը հետաձգելու մասին որոշմանը, ասաց, որ ամեն ինչ կարելի է պատճառաբանել տեխնիկական խնդիրներով, բայց ակնհայտ է, որ փորձում են նախագծերի մեջ բովանդակային փոփոխություն անել։  «Պատկերացնո՞ւմ եք՝ ինչքան կարելի է անլրջացնել պրոցեսը, նման բաներով։ Մյուս կողմից՝ ինչքան կարելի ա անորոշ լինել և չիմանալ՝ ինչ են անում»,- ասաց Մարուքյանը։


Huawei-ն ներկայացրել է «Տեխնոլոգիաների ապագայի տեսլականը» զեկույցը։ Տնային ռոբոտներն ընտանիքի անդամներ կդառնան, հաղորդում է HighTech+-ը՝ օգտագործելով առավել պոլիտկոռեկտ տերմին՝ «ընդլայնված ընտանիք»։ Ռոբոտների հետ կյանքը հետազոտողները կարևորագույն մեգաթրենդ են անվանում։ Դրանց շնորհիվ կյանքն ավելի հեշտ է դարձել։ Ընկերությունը կանխատեսում է, որ 2025թ. առավել լայն տարածում կունենան ռոբոտների 3 տեսակներ արհեստական ինտելեկտի լայն կիրառմամբ՝ պալատական, ուղեկից, բուժքույր և բիոնիկա, այսինքն՝ մարմնի մասերի փոխարինող։ Ռոբոտներն ու նոր տեխնոլոգիաները կազդեն գործունեության 17 տարբեր ոլորտների վրա։ Ընկերության գլխավոր փոփոխությունը կոչվում է «Zero Search»՝ զրոյական որոնում։ Հարցումների 90%-ը կմշակեն ձայնային օգնականները։ Արտադրական գծերն արագորեն կկազմավորվեն 5G անլար հաղորդակցության շնորհիվ, քաղաքականության և կառավարման մեջ կդիտարկվեն թվային կոորդինացիայի ծրագրերը, քաղաքային տրանսպորտը կվերաձևավորվի արհեստական ինտելեկտի համակարգով։ Գիտությունը, կրթությունը, հանգիստը, արվեստն ու ԶԼՄ-ների աշխատանքը կփոխվեն՝ շնորհիվ «հավելյալ կրեատիվության», երբ արհեստական ինտելեկտը կվերածվի անփոխարինել օգնականի։


Ռազմական ոստիկանությունը պարզել է Գյումրիում «ՊՆ» մակնշմամբ օճառների վաճառքով զբաղվող անձի ինքնությունը։ ՊՆ ռազմական ոստիկանությունից NEWS.am-ին հայտնում են հետևյալը. «Մայիսի 23-ին ֆեյսբուքյան օգտատերերից մեկն իր էջում լուսանկար էր հրապարակել և կից գրառում կատարել՝ հայտնելով, որ Գյումրու շուկայում ՊՆ պատվերով արտադրված օճառ են վաճառում։ ՀՀ ՊՆ Գյումրու ՌՈ բաժանմունքի աշխատակիցների կողմից ձեռնարկված միջոցառումների արդյունքում պարզվել է Գյումրի քաղաքի Շահումյան փողոցի շուկայում «ՊՆ» մակնշմամբ օճառի վաճառքով զբաղվող անձի ինքնությունը։ Վերջինս հանդիսանում է ք. Գյումրու Մազմանյան փողոցի բնակիչ Գ. Մ-ն, ծնված՝ 1936թ.-ին։ Մայիսի 24-ին՝ ժամը 09։00-ին, Գյումրու կենտրոնական շուկայի՝ Շահումյան փողոցի 26-րդ շենքի դիմաց փողոցային առևտրով զբաղվող Գ. Մ.-ի վածառած սեղանից, ինչպես նաև նրա կողմից վաճառվող իրերի պահպանման նպատակով նախատեսված երկաթյա տնակում կատարված ուսումնասիրությունների արդյունքում հայտնաբերվել է «ՊՆ» գրառմամբ 20 հատ՝ ընդհանուր 2 կգ քաշով ձեռքի օճառ։ Փաստի առթիվ ՀՀ ՊՆ Գյումրու ՌՈ բաժանմունքում նախապատրաստվում են նյութեր»։


Բարձրագույն դատական խորհրդի անդամ Արմեն Խաչատրյանը հրաժարականի դիմում է ներկայացրել։ Բարձրագույն դատական խորհրդի անդամ Արմեն Խաչատրյանը հրաժարականի դիմում է գրել։ Այս մասին տեղեկատվություն է հրապարակել ԲԴԽ-ի ֆեյսբուքյան էջը, որին կից ներկայացվել է նաև հրաժարականի դիմումը։ Ըստ դիմումի՝ ԲԴԽ անդամը նպատակահարմար չի համարել մասնակցել նաև ԲԴԽ խորհրդի նիստում իր հրաժարականի քննարկմանը։ Հիշեցնենք, որ մայիսի 24-ին հրաժարական տվեց ԲԴԽ նախագահ Գագիկ Հարությունյանը, երկու շաբաթ անց՝ ԲԴԽ նախագահի պարտականությունները կատարող Գևորգ Դանիելյանը։ Ներկա պահին ԲԴԽ անդամների թիվը 6-ն է։


Panorama.am-ը գրում է․ Միլիարդատեր Լեոնարդ Բլավատնիկը որոշել է 1 միլիոն դոլար հատկացնել իսրայելական «SpaceIL» մասնավոր ընկերությանը՝ Երկիր մոլորակի մակերեսից Լուսին հասնելու երկրորդ փորձի համար։ Այս մասին գրում է gazeta.ru-ն՝ հղում տալով Բլավատնիկ ընտանիքի հիմնադրամի տարածած հաղորդագրությանը։ 2019 թվականի ապրիլին այս ընկերության կողմից պատրաստված իսրայելական «Bereshit» ապարատը վթարի է ենթարկվել Լուսնի վրա վայրէջք կատարելիս։ Ամբողջական հոդվածը կարող եք կարդալ այստեղ։


Վայոց ձորի մարզի Եղեգնաձոր քաղաքում տեղի ունեցած միջադեպից տուժած սպա Արա Մխիթարյանի վիճակի վերաբերյալ տեղեկություններ ստանալու նպատակով Մարդու իրավունքների պաշտպանի ներկայացուցիչներն այցելել են զինվորական հոսպիտալ։ Նրանք հանդիպել են Արա Մխիթարյանին բուժող բժշկական անձնակազմի և հոսպիտալի ղեկավարության հետ, տեղեկություններ ստացել նրա առողջական վիճակի և տրամադրվող բժշկական օգնության մասին։ Բացի դրանից, կապ է հաստատվել փոխգնդապետ Արա Մխիթարյանի ծնողի հետ, ով դժգոհություններ չի հայտնել զինվորական հոսպիտալում որդուն տրամադրվող բժշկական օգնության առնչությամբ, սակայն պնդել է, որ իրենց համար առաջնային կարևորության հարց է դեպքի առիթով հարուցված քրեական գործի օբյեկտիվ քննությունը և մեղավոր անձանց քրեական պատասխանատվության ենթարկելը։ Հարուցված քրեական գործի քննության ընթացքի և արդյունքների վերաբերյալ տեղեկություններ ստանալու նպատակով համապատասխան հարցադրումներով գրություն է ուղարկվել Գլխավոր դատախազություն։


ԱՄՆ-ն ընդլայնել է Իրանի դեմ պատժամիջոցները՝ սահմանափակումների ցանկում հավելելով Իրանի շինարարական հատվածը և արգելք դնելով մի շարք նյութերի մատակարարումների վրա, որոնք կարող են օգտագործվել միջուկային և հրթիռային ծրագրերի համար, նշված է ուրբաթ տարածված Պետքարտուղարության հաղորդագրության մեջ, փոխանցում է «ՌԻԱ Նովոստի»-ն։ «Պետքարտուղար Մայք Պոմպեոն շարունակում է սահմանափակումներ մտցնել իրանական ռեժիմի միջուկային ծրագրի դեմ։ Այս որոշումը կօգնի պահպանել Իրանի քաղաքացիական միջուկային ծրագրի հսկողությունը, նվազեցնել տարածման ռիսկերը, սահմանափակել Իրանի հնարավորությունը կրճատելու միջուկային զենք ձեռք բերելու «առաջընթացի ժամանակը» և թույլ չտալ, որ ռեժիմը տարածման նպատակով օբյեկտները վերամասնագիտացնի»,- ասված է փաստաթղթում։ Իրանի շինարարական հատվածը պատժամիջոցների է ենթարկվում, քանի որ Վաշինգտոնի կարծիքով՝ «ուղղակի կամ անուղղակի վերահսկվում է Իսլամական հեղափոխության պահապանների կորպուսի կողմից»։ Սրա հետ կապված արգելվում է Իրանին չմշակված կամ կիսամշակված մետաղների, գրաֆիտիի, ածխի և այդ հատվածի համար ծրագրային ապահովման վաճառքը, մատակարարումը կամ փոխանցումը։ Դրանից բացի, արգելվում է նյութերի 4 տեսակի մատակարարումը (պողպատե խողովակների, փայլաթիթեղի տարատեսակներ և այլն), որոնք, ԱՄՆ կարծիքով, կարող են օգտագործվել միջուկային կամ հրթիռային ծրագրերում։ Պետքարտուղարությունը միաժամանակ երկարաձգել է բացառությունների գործողության ժամկետը, որոնք Ռուսաստանին, Չինաստանին և եվրոպական երկրներին թույլ են տալիս շարունակել աշխատանքը իրանական միջուկային օբյեկտներում, ինչը Թեհրանին թույլ չի տա այդ օբյեկտներն օգտագործել միջուկային մշակումների համար։


ՀՀ քննչական կոմիտեի Երևան քաղաքի քննչական վարչության Շենգավիթ վարչական շրջանների քննչական բաժնում քննվող քրեական գործով միջոցներ են ձեռնարկվում՝ պարզելու Երևան քաղաքի Մանանդյան փողոցում առերևույթ հափշտակություն կատարած անձանց ինքնությունը։ ՀՀ Քննչական կոմիտեից NEWS.am-ին հայտնում են, որ նախնական տվյալներով՝ 2019թ. ապրիլի 29-ին՝ ժամը 04.30-ից մինչև 04.40-ն ընկած ժամանակահատվածում, ենթադրյալ հանցագործություն կատարած անձինք, տեխնիկական միջոցների գործադրմամբ, կոտրել են Երևան քաղաքի Մանանդյան փողոցում տեղադրված մետաղական կոնստրուկցիայի սյունը, գողացել սրճեփ սարքը՝ պատճառելով խոշոր չափերի՝ 1.500.000 ՀՀ դրամի գույքային վնաս։ Դեպքի առթիվ ՀՀ ոստիկանության Շենգավիթ բաժնում հարուցվել է քրեական գործ՝ ՀՀ քրեական օրենսգրքի 177-րդ հոդվածի 2-րդ մասի 1-ին, 2-րդ և 3-րդ կետերով, որով նախաքննությունն իրականացվում է ՀՀ քննչական կոմիտեի ԵՔՔՎ Շենգավիթ վարչական շրջանի քննչական բաժնում։ Նախաքննության ընթացքում ստացվել է դեպքի վայրի հարևանությամբ տեղադրված տեսախցիկների տեսագրությունը, ենթարկվել զննության։ Քրեական գործով բազմակողմանի, օբյեկտիվ և լրիվ քննությունն ապահովելու նպատակով միջոցներ են ձեռնարկվում՝ տեսապատկերված անձանց հայտնաբերելու ուղղությամբ։ Խնդրում ենք նշված անձանց ներկայանալ վարույթն իրականացնող մարմին, կամ ովքեր ճանաչում են նրանց, որևէ տեղեկություն ունեն նրանց ինքնության կամ գտնվելու վայրի մասին, հայտնել ՀՀ ՔԿ ԵՔՔՎ Շենգավիթ վարչական շրջանների քննչական բաժին։


Գյումրիի ավտոմաքսատան կառուցման աշխատանքները կավարտվեն հոկտեմբերին։ Այս մասին կառավարության նիստում ասաց Պետական եկամուտների կոմիտեի նախագահ Դավիթ Անանյանը։ Վարչապետ Նիկոլ Փաշինյանը հետաքրքրվեց՝ տեղավորվո՞ւմ են ժամկետների մեջ։ Անանյանն ասաց՝ այո, բացումը նախատեսված է հոկտեմբերի 11-ին, որոշ փուլում գուցե 24-ժամյա ռեժիմով աշխատանքները կիրականացնեն, բայց կհասցնեն։ Նիկոլ Փաշինյանն ասաց, որ արձանագրում են, որ արտակարգ ռեժիմով ընթանում են Գյումրու ավտոմաքսատան կառուցման աշխատանքները։ Դա հնարավորություն կտա պատշաճ լուծել ավտոմեքենաների մաքսազերծման աշխատանքների հարցը։  «Հուսով ենք ի վերջո չի պարզվի, որ ՇՄԱԳ պետք է անցնի»,- կատակեց Նիկոլ Փաշինյանը։ «Իրականում ՇՄԱԳ-ի կարիք եղել է, արել ենք արդեն»,- արձագանքեց Դավիթ Անանյանը։


ՀՀ տրանսպորտի, կապի և տեղեկատվական տեխնոլոգիաների նախարարությունը տեղեկացնում է, որ ապրիլի 2-ին՝ ժամը 09։30-ի դրությամբ, Դիլիջանի ոլորաններում տեղ-տեղ մերկասառույց է։ Սևանի թերակղզուց դեպի Ծովագյուղ տանող ճանապարհահատվածում բուք է։ Վարդենյաց լեռնանցքը ծանրաքաշ և կցորդիչով տրանսպորտային միջոցների համար փակ է։ Հանրապետության միջպետական և հանրապետական նշանակության մյուս ավտոճանապարհները բաց են։


Մեր խմբակցությունում բոլորն աշխատում են, և աշխատում են դրական փոփոխությունների ուղղությամբ։ Այդ մասին այսօր՝ մարտի 14-ին ասաց «Իմ քայլը» խմբակցության ղեկավար Լիլիթ Մակունցը՝ պատասխանելով այն հարցին, թե ինչպես է գնահատում առողջապահության նախարարի գրառումը, որ «Իմ քայլը» խմբակցության պատգամավորները դեմ են դրական փոփոխություններին։ «Իսկ հավելյալ մեկնաբանությունների համար կարծում եմ արժե դիմել պարոն Թորոսյանին»,- նշեց Մակունցը։ Նա նաև տեղեկացրեց, որ խմբակցությունում դեռ չեն քննարկել շաքարավազ պարունակող գազավորված ըմպելիքների հետ կապված Արսեն Թորոսյանի առաջարկը։ Նշենք, որ Առողջապահության նախարար Արսեն Թորոսյանը գրառում է կատարել Facebook սոցիալական ցանցում, նշելով, որ «Իմ քայլը» խմբակցության որոշ պատգամավորներ դրական փոփոխություններ չեն ուզում երկրի առողջապահական համակարգում։


Մեծ Տանն Կիլիկիո Արամ Ա կաթողիկոսը Դամասկոսի նախագահական նստավայրում այսօր՝ մայիսի 14-ին, հանդիպել է Սիրիայի նախագահ Բաշար ալ-Ասադի հետ։ Կաթողիկոսությունից NEWS.am-ին հայտնում են, որ Վեհափառի պատվիրակության կազմում եղել են Բերիո թեմի առաջնորդ գերաշնորհ Տ. Շահան արքեպիսկոպոս Սարգիսյանը, Լիբանանի զբոսաշրջության նախարար Ավետիս Կիտանյանը, Սիրիայի խորհրդարանի պատգամավորներ Նորա Արիսյանն ու Ժիրայր Ռեյիսյանը, Կենտրոնական ազգային վարչության անդամ Հրաչ Հակոբյանը, Բերիո թեմի ազգային պատգամավորական ժողովի անդամ Կարո Յուզբաշյանը, վեհափառի գավազանակիր հոգեշնորհ տեր Հովակիմ աբեղա Բանջարջյանը։ Ավելի քան մեկ ժամ տևած հանդիպման ընթացքում քննարկվել է Սիրիայի ներկա կացության, հայ համայնքին առնչվող հարցեր ու ծրագրեր։ Վեհափառը շնորհակալություն է հայտնել Հալեպի Սրբոց Քառասնից Մանկանց մայր եկեղեցու վերանորոգման համար նախագահականի կողմից հատկացված գումարի համար, ապա, հիշեցրել է Ցեղասպանությունից հետո սիրիացի ժողովրդի ջերմ հյուրընկալության մասին՝ հաստատել է՝ հայ համայնքը կառչած է Սիրիային և հենց այս վճռականությունից մղված է սկսել վերականգնման աշխատանքները։ Վեհափառ Հայրապետը նաև հիշեցրել է, որ Սիրիայի հայ համայնքը թե՛ Հայաստանի, թե՛ Սիրիայի համար կարևոր է քաղաքական ու մշակութային և պահանջատիրական իմաստով։ Նա գնահատանքի խոսք է հայտնել Սիրիայի պետությանը՝ Հայ Դատի նկատմամբ ցուցաբերած ամբողջական զորակցության համար։ Նախագահն իր հերթին, ողջունելով Նորին Սրբության այցը, բարձ է գնահատել սիրիահայությանը՝ նշելով, որ նրանք համահավասար քաղաքացիներ են և նույն պարտավորություններով ու իրավունքներով են կապված Սիրիայի հետ։ Նա նշել է, որ հայերը միշտ եղել են վստահելի, սիրելի և աշխատասեր քաղաքացիներ, որոնք իրենց դրական մասնակցությունն են բերել Սիրիայի առաջխաղացման հարցու։ Նա պայմանների բերումով երկրից հեռացած սիրիահայերին կոչ է արել վերադառնալ և վերականգնել իրենց տներն ու գործատեղիները երկրում՝ վստահեցնելով, որ Սիրիայի հայ համայնքը շարունակելու է վայելել պետության զորակցությունը։


Հայաստանը պետք է զարգացնի էներգիայի այլընտրանքային աղբյուրներ։ Այս մասին ասել է Հայաստանի վարչապետ Նիկոլ Փաշինյանը մայիսի 8-ի մամուլի ասուլիսում։ Պատասխանելով Մեղրիի գազիֆիկացման հեռանկարի մասին հարցին՝ Փաշինյանն ասաց, որ պետք է մտածել այլընտրանքային էներգետիկայի զարգացման մասին։ Վարչապետը հիշեցրեց, որ գազիֆիկացման համակարգում ի հայտ են եկել խնդիրներ. հարյուրավոր գյուղերի գազիֆիկացման համար ծախսվել են միլիոնավոր դոլարներ, բայց արդյունք չկա։ Գյուղաբնակները օգտագործում են գազի նվազագույն քանակ, սուրճ կամ ճաշ պատրաստելու համար։ Արդյունքում՝ ծախսերը չեն արդարացվում, իսկ բեռն ընկնում է բոլոր քաղաքացիների վրա։ «Մենք ասում ենք, որ երկիրը պետք է տեխնոլոգիապես զարգացած լինի։ Ապագան ոչ թե գազինն է, այլ էներգետիկայի վերականգնվող աղբյուրներինը»,- նշել է վարչապետը։


Սառցադաշտերի հալվելու պատճառով համաշխարհային օվկիանոսը կարող է մինչև 2100 թվականը 2 մ բարձրանալ և դա առափնյա քաղաքների, այդ թվում Նյու Յորքի ջրածածկման պատճառ կդառնա, հաղորդում է America.ru-ն։ Առաջատար փորձագետները պնդում են, որ գլոբալ տաքացման պատճառով ծովերի մակարդակի բարձրացմանը զուգընթաց վատագույն դեպքում ԱՄՆ-ի առափնյա քաղաքների մեծ մասը արդեն հարյուրամյակի վերջում կարող է ամբողջությամբ անհետանալ։ Եթե կլիմայի փոփոխությունները չհաջողվի վերահսկվել, ծովի մակարդակը 2 մետր կբարձրանա, նման եզրակացության է եկել 22 առաջատար գիտնականներից կազմված խումբը՝ օգտագործելով աշխարհի բևեռային շրջաններում սառույցի հալումը չափելու նոր մեթոդները։ Ծովի մակարդակի բարձրացման հիմնական պատճառ կլինի Գրենլանդիայում և Անտարկտիդայում հսկա սառցաշերտերի շարունակական հալումը։ New Scientist-ի տվյալներով, նոր արդյունքները կրկնակի գերազանցում են ՄԱԿ-ի Կլիմայի հարցով փորձագիտական խմբի վերջին հիմնական զեկույցում ներկայացված վերին սահմանը։


Ulysse Nardin ժամացույցը պատրիարքի ձեռքին նկատվել է 2018-ի հունվարին Դաշնության Խորհրդում, որտեղ նա մասնակցում էր «Բարոյական արժեքներն ու մարդկության ապագան» թեմայով ընթերցումների բացմանը։ Ռուսաստանի Ուղղափառ եկեղեցու մամուլի ծառայությունը չի պատասխանել լրատվամիջոցի այն հարցին, թե որտեղից պատրիարք Կիրիլը նման ժամացույց։ Այն ժամանակ պատրիարքի ձախ ձեռքին նկատել էին Breguet շվեյցարական ապրանքանիշի ժամացույց՝ 30-35 հազար դոլար արժողությամբ։


Հունիսի 27-ին Երևանում ընթացող Հայաստանի Հանրապետության և Վրաստանի միջև առևտրատնտեսական համագործակցության միջկառավարական հանձնաժողովի 10-րդ նիստը մեկնարկել է Հայաստանի փոխվարչապետ, Հայ-վրացական առևտրատնտեսական համագործակցության միջկառավարական հանձնաժողովի համանախագահ Տիգրան Ավինյանի ելույթով։ Ողջունելով նիստի մասնակիցներին՝ Տիգրան Ավինյանը նշել է, որ հանձնաժողովի աշխատանքները Հայաստանի ու Վրաստանի միջև երկկողմ բազմաոլորտ համագործակցության զարգացման համատեղ ջանքերի հերթական ապացույցն է՝ ընդգծելով, որ հայ-վրացական կառուցողական գործընկերությունը ներառում է երկկողմ միջպետական կապերի բազմաթիվ կարևոր ուղղություններ, և միանշանակ է, որ միջկառավարական հանձնաժողովն իր գործունեությամբ ևս կծառայի այս համագործակցության խորացմանը։ Տիգրան Ավինյանը համոզմունք է հայտնել, որ հանձնաժողովի աշխատանքների արդյունքում նոր հեռանկարներ կբացվեն բարձր տեխնոլոգիաների, զբոսաշրջության, գյուղատնտեսության, ինչպես նաև մշակույթի, կրթության, առողջապահության և այլ ոլորտներում՝ ընդգծելով, որ հայ-վրացական երկկողմ օրակարգը հագեցած է էներգետիկայի և տրանսպորտի ոլորտներում բազմաթիվ հեռանկարային այնպիսի ծրագրերով, որոնք միտված են նաև մեր երկրների տարանցիկ կարողությունների զարգացմանը։ Նշվել է նաև, որ միջկառավարական հանձնաժողովի աշխատանքների վերսկսումը նոր և լավ հիմք է ստեղծում հայ-վրացական հարաբերությունների հետագա ամրապնդման ու զարգացման համար, և Հայաստանի ու Վրաստանի կառավարությունները նոր եռանդով կշարունակեն իրենց արդյունավետ համագործակցությունը՝ ի շահ և ի բարօրություն երկու ժողովուրդների։ Ելույթի վերջում ՀՀ փոխվարչապետը hայկական պատվիրակության անունից ևս մեկ անգամ ողջունել է վրաց գործընկերներին և մաղթել բոլորին արդյունավետ և արգասաբեր աշխատանք։ Բացման խոսքով հանդես է եկել նաև Վրաստանի փոխվարչապետ, տարածքային զարգացման և ենթակառուցվածքների նախարար, Հայ-վրացական առևտրատնտեսական համագործակցության միջկառավարական հանձնաժողովի համանախագահ Մայա Ցկիտիշվիլին։


Մինեսոտայում թռիչքից կարճ ժամանակ անց Black Hawk ուղղաթիռը կործանվել է։ Զոհվել է ուղղաթիռում եղած Ազգային գվարդիայի 3 անդամ, հայտնել է նահանգապետ Թիմ Ուոլզը, փոխանցում է CBS News-ը։ Ուղղաթիռը հայտնաբերվել է Սենթ Կլուից 20 մղոն հարավ-արևմուտք գտնվող Քիմբալլա ֆերմայից ոչ հեռու ծառերի մեջ խցանված։ UH-60 Black Hawk ուղղաթիռը փորձարարական թռիչք էր կատարում։ Մինեսոտայի Ազգային գվարդիայից հայտնել են, որ ուղղաթիռի հետ կապը կորցրել են տեղական ժամանակով 2։05-ին։


Մեծ Բրիտանիայի վարչապետ Բորիս Ջոնսոնը շարունակում է հավատալ լոխնեսյան հրեշի գոյությանը նույնիսկ այն բանից հետո, երբ հրապարակվեցին նորզելանդացի գիտնականների՝ հակառակը վկայող հետազոտությունները։ Այս մասին Ջոնսոնը հայտնել է Շոտլանդիայում, որի տարածքում է տեղակայված Լոխ-Նեսս լիճը, հաղորդում է ՏԱՍՍ-ը։ Սեպտեմբերի 5-ին Օտագոյի համալսարանի գիտնականները հրապարակել են հետազոտության տվյալները, որոնց համաձայն՝ էակի հետքերը չի հաջողվել գտնել։ «Ջրում օձաձկների ԴՆԹ-ի բարձր կոնցենտրացումը ինձ համար համոզիչ ապացույց չէ այն բանի, որ լոխնեսյան հրեշ գոյություն չունի։ Երբ ես երեխա էի, ցանկանում էի հավատալ հրեշի գոյությանը։ Եվ իմ մի մասնիկը դեռևս ցանկանում է հավատալ դրան»,- Press Association-ը մեջբերում է Ջոնսոնի խոսքը։ Լոխնեսյան հրեշը (Նեսսի) էակ է, որը, համաձայն շոտլանդական լեգենդի, ապրում է Լոխ Նես լճում։ Առաջին գրավոր վկայությունը լճի առեղծվածային բնակչի մասին վերաբերում է VI դարին։ Վավերագրորեն հաստատված առաջին տեղեկություններն այդ էակների մասին վերաբերում են գեներալ Ուեյդի հին ռազմական ճանապարհի կառուցման ժամանակներին լճի հարավային ափին (XVIII դար)։ Հրեշի գոյության տեսության կողմնակիցների մեծ մասն այն համարում են մնացուկային պլեզիոզավր, բայց դիտարկումների ամբողջ ընթացքում չի հաջողվել գտնել կենդանու գոնե մեկ մարմին կամ նյութական վկայություն դրա գոյության մասին։ Հայտնվել են նաև վարկածներ կրիպտիդների մասին, որոնք գիտությանն անծանոթ կենդանիներ են (հսկայական ձուկ, երկարավիզ փոկ, հսկայական կակղամորթ), բայց այդ տեսություններից ոչ մեկը գիտական հաստատում չի ստացել։


Արցախի Հանրապետության Մարդու իրավունքների պաշտպան Արտակ Բեգլարյանը նոյեմբերի 5-6-ը Վիեննայում հանդիպումներ է ունեցել Ավստրիայի խորհրդարանի պատգամավորի և Վիեննայի օմբուդսմենի հետ՝ քննարկելով ընդհանուր հետաքրքրության մի շարք հարցեր։ Ավստրիա-Հայաստան խորհրդարանական բարեկամության խմբի նախագահ Գուդրուն Կուգլերի հետ հանդիպմանը, որը կազմակերպվել էր Ավստրիայում Հայ դատի գրասենյակի կողմից, Պաշտպանը ներկայացրել է Արցախում մարդու իրավունքների պաշտպանության վիճակը, առանձնահատկություններն ու հիմնախնդիրները։ Գ. Կուգլերը հետաքրքրվել է Արցախի պետականաշինության գործընթացով, ադրբեջանա-ղարաբաղյան հակամարտության պատմությամբ, կարգավորման միտումներով և հակամարտության համատեքստում մարդու իրավունքների պաշտպանության սպառնալիքներով։ Երկուստեք կարևորվել է Ավստրիայում Արցախի վերաբերյալ իրազեկվածության բարձրացման և հետագա կապերի ամրապնդման անհրաժեշտությունը։ Ա. Բեգլարյանը հանդիպել է նաև Վիեննայի օմբուդսմեն Նարեկ Պետրոսյանի հետ, ծանոթացել մարդու իրավունքների պաշտպանության ավստրիական մոդելին և մտքեր փոխանակել փոխադարձ հետաքրքրության հարցերի շուրջ։


Մեծ պահքի հինգերորդ կիրակին կոչվում է Դատավորի։ Այս օրվա խորհուրդը բացատրում է այրի կնոջ և դատավորի մասին առակը։ Այս մասին տեղեկացնում է Qahana.am կայքը։ Ըստ առակի՝ մի այրի կին, անընդհատ խնդրում է Աստծուց չերկնչող և մարդկանցից չվախեցող դատավորին իր դատն անել։ Դատավորը կնոջից ազատվելու համար ստիպված բավարարում է նրա պահանջը։ Այս առակը պատմելուց հետո Քրիստոս հավաստիացնում է բոլորին, որ եթե անարդար դատավորն այրի կնոջ դատը տեսավ, ապա Աստված առավել ևս կկատարի բոլոր նրանց խնդրանքները, ովքեր միշտ աղոթքով խնդրում են։ Առակը հորդորում է ամեն ժամ աղոթել, ինչը խորհրդանշում է հոգու մշտական մղումն առ Աստված, բայց միևնույն ժամանակ իրական աղոթքի կոչ է։ Առակը պատմելուց հետո Քրիստոս ասում է. «Իսկ երբ մարդու Որդին գա, արդյո՞ք երկրի վրա հավատ կգտնի»։ Առակում Հիսուս տալիս է երկրորդ գալստյան գաղափարը։ Տիրոջ բառերի մեջ տխրություն ու թախիծ է զգացվում։ Փրկչի համար ցավալի է, որ շատ մարդիկ կարող են ենթարկվել ահեղ դատաստանի՝ արքայության ժառանգորդներ լինելու փոխարեն։


Տավուշի մարզի Բաղանիս գյուղ տանող ճանապարհի ուղղությամբ հակառակորդի կողմից այսօր՝ ապրիլի 29-ին, կրակոցներ են հնչել։ Այս մասին NEWS.am-ի հետ զրույցում հայտնեց ՀՀ պաշտպանության նախարարի մամուլի խոսնակ Արծրուն Հովհաննիսյանը։ «Ժամի 1-ին են կրակել, դիրքերի ուղղությամբ, անհետևանք»,- նշեց նա։ Արծրուն Հովհաննիսյանի խոսքով՝ հրաձգային զինատեսակից են եղել կրակոցները։ «Վիրավորներ չկան։ Վնասների մասին որևէ բան չեմ կարող ասել»,- հավելեց նա։ Բաղանիսի համայնքապետ Նարեկ Սահակյանը հայտնեց, որ վնասներ գյուղը չի կրել. «Մեկից 2-ը ընկած հատվածում են հնչել կրակողները։ Կրակահերթը տևել է կես ժամից 40 րոպե ընդհատումներով։ Գյուղի ուղղությամբ կրակոցներ չի եղել, կրակոցները եղել են գյուղի վարչական տարածքի ուղղությամբ՝ Երևան-Թբիլիսի միջպետական ճանապարհի Ոսկեպար-Բաղանիս ճանապարհահատվածի ուղղությամբ։ Վնասներ և տուժածներ չունենք»։ Նշենք, որ վերջին անգամ Բաղանիսի ուղղությամբ հակառակորդի կողմից 2018 թ.-ի սեպտեմբերի 12-ին էին հնչել կրակոցներ։


Թուրքիան ցանկանում է ազատ զոնա ստեղծել Հյուսիսային Սիրիայի հատվածում և իր տարածքում գտնվող 3 միլիոն սիրիացիներին տեղափոխել այդ գոտի։ Այս մասին NEWS.am-ի հետ զրույցում ասաց արևելագետ, ՀՀ ԳԱԱ գիտաշխատող Արարատ Կոստանյանը՝ խոսելով Թուրքիայի կողմից Սիրիայի հյուսիս-արևելյան շրջանում «Խաղաղության աղբյուր» անունը կրող ռազմարշավի մասին։ «Թուրքիայում խնդիրներ են առաջանում սիրիացիների հետ, քաղաքացիների կողմից անընդհատ հարձակումներ են կատարվում սիրիացիների ստեղծած ընկերությունների, նրանց խանութների վրա, որովհետև Թուրքիայի տնտեսությունը հիմա լավ վիճակում չէ, և թուրքերը համարում են, որ 3 միլիոն սիրիացի աշխատելով Թուրքիայում՝ խլում է Թուրքիայի քաղաքացիների գործերը և հնարավորությունները»,- նշեց նա։ Արևելագետը կարծում է, որ այս գործողությունները կարող են լայնածավալ պատերազմի վերածվել, «որովհետև երեկվանից սիրիական զորքը շարժվում է Հյուսիսային Սիրիա»։ Թուրքիայի գործողությունները, նրա համոզմամբ, ծավալապաշտական են, «որովհետև Թուրքիան այդ տարածքներ ներխուժելուց հետո ստեղծել է իր դպրոցները, իր դրոշներն է ծածանել, նունիսկ խոսվում է, որ թուրքական փող է շրջանառվում»։ Արևելագետը կարևորում է, որ սուննի աշխարհի առաջնորդը լինելու Թուրքիայի փորձերը հօդս ցնդեցին, քանի որ արաբական աշխարհը ևս կոշտ արձագանքեց այս ներխուժմանը. «Թուրքիան փորձում էր լինել սուննի աշխարհի առաջնորդը, շատ հաճախ Պաղեստինի իրավունքների մասին էր խոսում, որը դրական էր ընդունվում արաբական աշխարհում, բայց հիմա կարծում եմ, որ այդ մտայնությունը հերքվեց, քանի որ արաբական աշխարհը դեմ կանգնեց Թուրքիայի ներխուժմանը»։ Սիրիայում ստեղծված իրավիճակին ՀՀ արձագանքի մասով Արարատ Կոստանյանը նկատում է, որ ՀՀ ԱԳՆ-ի և վարչապետի մակարդակով արված հայտարարություններում խոսվում է Սիրիայի անվտանգության և տարածքային ամբողջականության մասին, բայց ոչ հայ համայնքի. «Բայց չէր խոսվում հայկական համայնքի մասին, քանի որ, օրինակ, Ղամիշլի քաղաքում կա կա հայկական համայնք, եկեղեցի, դպրոց։ Գնահատելի է հայտարարությունը, որ ՀՀ-ն պատրաստ է Սիրիայում մեր քաղաքացիների տեղափոխումը Հայաստան կազմակերպել և քաղաքացիություն շնորհել, բայց հետաքրքիր է, որ Քամիշլիի հայերը ցանկություն չունեն հողը լքել և ասում են՝ ինչ էլ լինի, չենք ցանկանում դուրս գալ այստեղից, նույնիսկ քրդերի հետ փոքր գումարտակ են ստեղծել և պաշտպանվում են Թուրքական զորքերից»։ Հիշեցնենք, որ հոկտեմբերի 9-ին Թուրքիայի նախագահ Էրդողանը հայտարարել էր, որ Սիրիայի հյուսիս-արևելյան շրջանում «Խաղաղության աղբյուր» անունով ռազմարշավ է սկսում։ Հայտարարությունից հետո թուրքական զինուժի գործողությունները դատապարտեցին բազմաթիվ երկրներ, այդ թվում՝ ԵՄ անդամ բոլոր երկրները՝ հանդես գալով ռազմարշավը դադարեցնելու համատեղ կոչով։ Իսկ Ֆրանսիան, Գերմանիան, Ֆինլանդիան և Նիդեռլանդները հայտարարել են, որ կասեցնում են Թուրքիային զենքի մատակարարումը։ Ավելի ուշ Թուրքիային համատեղ հակահարված տալու համար քրդական խմբավորումները համաձայնության են եկել սիրիական կառավարության հետ՝ թուրք-սիրիական սահմանին կառավարական զորքեր տեղակայելու շուրջ։


Հունիսի 4-ին Լոռու մարզի Դսեղ գյուղին հարակից անտառից ապօրինի ծառահատում կատարելու մասին ստացված տեղեկության հիման վրա ոստիկանության Թումանյանի բաժնի ծառայողների և «Հայանտառ» ՊՈԱԿ-ի «Դսեղի անտառտնտեսություն» մասնաճյուղի աշխատողների համատեղ իրականացրած միջոցառումների և բացատրական աշխատանքների շնորհիվ, նույն օրը, ժամը 21.05-ին, բաժին է հրավիրվել Դսեղ գյուղի մի բնակիչ և հայտնել, որ հունիսի 3-ին «Դսեղի անտառտնտեսության» «Սարի գլուխ» կոչվող հանդամասից բենզասղոցի գործադրմամբ ապօրինի հատել է 2 կաղնի տեսակի կանգուն ծառ և իրեն պատկանող «ԳԱԶ 24» մակնիշի ավտոմեքենայով տեղափոխել իր տան բակ։ Ոստիկանությունից NEWS.am-ին հայտնում են, որ վնասի չափը պարզվում է։ Նշանակվել է մասնագիտական ստուգում։ Նախապատրաստվում են նյութեր։


Կորեացի նկարազարդող Յան Սե Ինը, որն ավելի հայտնի է Zipcy կեղծանունով, իր կատարած աշխատանքներում սերը, քնքշանքն ու իրական մտերմությունն այնքան լավ է պատկերում, որ դուք գրեթե զգում եք դրանք։ Zipcy-ին նկարել սկսել է մանուկ հասակից։ Ներկայումս նա հայտնի թվային նկարիչ է, ով իր նկարները ստեղծում է ֆոտոշոփի միջոցով։ Նրա սիրելի թեման սերն է և զույգերի հարաբերությունները։ Նա նշում է, որ ամենից հեշտը մարմնի կոնտուրն ու ընդհանուր դիմագծերը նկարելն է, իսկ ամենաբարդը՝ աչքերը և գույների ճիշտ ընտրությունը։


Օլիմպիական չեմպիոն, աշխարհի եռակի, Եվրոպայի քառակի չեմպիոն 97 կգ քաշային Արթուր Ալեքսանյանը դուրս եկավ Եվրոպայի առաջնության եզրափակիչ։ «Արմենպրես»-ի հաղորդմամբ՝ Հռոմ քաղաքում ընթացող Եվրոպայի առաջնության 60 կգ քաշային Գևորգ Ղարիբյանը դուրս եկավ եզրափակիչ, որտեղ կմրցի Թուրքիան ներկայացնող Կերեմ Կամալի հետ։ 82 կգ քաշում Ռուբեն Ղարիբյանը քառորդ եզրափակիչում 5։3 հաշվով զիջեց Իտալիան ներկայացնող Չիրո Ռոսոյին։ 97 կգ քաշային կարգի կիսաեզրափակիչում Արթուր Ալեքսանյանը մրցեց Ֆինլանդիայից Մատի Էլիաս Կուոսմանենի հետ։ Ալեքսանյանը հաղթանակ տոնեց 8։1 հաշվով։ Հայ ըմբիշը կմրցի Եվրոպայի չեմպիոնի կոչման համար։ Ավելի վաղ՝ պայքարից դուրս էր մնացել 72 կգ քաշային Մալխաս Ամոյանն, ով մեկնարկային գոտեմարտում էր տանուլ տվել։ Եվրոպայի այս առաջնությունը վարկանիշային չէ Տոկիոյի Օլիմպիական խաղերի համար։


Արցախի Հանրապետության նախագահ Բակո Սահակյանը հուլիսի 17-ին ընդունել է Հայաստանի Հանրապետության անվտանգության խորհրդի քարտուղար Արմեն Գրիգորյանին։ Արցախի նախագահի մամուլի գրասենյակից NEWS.am-ին հայտնում են, որ քննարկվել են անվտանգության ոլորտում հայկական երկու հանրապետությունների փոխգործակցությանը վերաբերող մի շարք հարցեր։ Հանդիպմանը մասնակցում էր ԱՀ անվտանգության խորհրդի քարտուղար Արշավիր Ղարամյանը։


Հարկ է մոռանալ մարդկանց, որոնք, քաղաքականության մեջ լինելով, հրաժարական են տվել և պատմության մասը դարձել։ Այս մասին ապրիլի 25-ին ԱԺ-ում ավանդական ճեպազրույցների ժամանակ ասաց «Լուսավոր Հայաստան» կուսակցության և խորհրդարանական խմբակցության ղեկավար Էդմոն Մարուքյանը՝ պատասխանելով երկրի երրորդ նախագահ Սերժ Սարգսյանի հայտարարությունը մեկնաբանելու խնդրանքին։ Ընդ որում՝ Մարուքյանին զայրացրել էր այն, որ, իր կարծիքով, լրագրողները կեղծ օրակարգ և կեղծ տպավորություն են ձևավորում այն մասին, թե Սերժ Սարգսյանի հայտարարությունը ինչ-որ նշանակություն ունի և որևէ մեկին հետաքրքիր է։ Նրա խոսքով՝ Հայաստանի Հանրապետական կուսակցությունը, որը նախկինում իշխանության էր, անցած ընտրություններին անգամ չկարողացավ խորհրդարան անցնելու համար անհրաժեշտ խոչընդոտը հաղթահարել։ «Նա (Սերժ Սարգսյանը - խմբ.) ի՞նչ պետք է ասի։ Ի՞նչ եք նրան հարցնում։ Ցանկանում եք իմանալ, թե ինչ օրակա՞րգ ունեն։ Նա ի՞նչ պետք է ասի։ Որ Երևանի կենտրոնում մանկապարտեզնե՞րն են սեփականաշնորհել։ Նա պետք է այդ հարցի՞ն պատասխանի։ Թե՞ այն հարցին, որ պաշտպանության նախարար ունեինք, որը միաժամանակ Ռուսաստանի քաղաքացի էր»,- դժգոհեց վրդովված Մարուքյանը։


Հայաստանում նոյեմբերի 29-ին սպասվում է առանց տեղումների եղանակ։ Քամին՝ հարավ-արևմտյան, 3-8 մ/վ։ «Հայպետհիդրոմետ»-ից NEWS.am-ին հայտնեցին, որ Երևանում սպասվում է առանց տեղումների եղանակ։ Առաջիկա գիշերը մայրաքաղաքում կլինի +2+4, վաղը ցերեկը՝ +9+11։ Օդի ջերմաստիճանը մարզերում. Շիրակում գիշերը՝ -3+2, ցերեկը՝ +5+8, Կոտայքի լեռներում գիշերը՝ -3+2, ցերեկը՝ +5+8, Կոտայքի նախալեռներում գիշերը՝ +1+3, ցերեկը՝ +8+10, Սևանա լճի ավազանում գիշերը՝ -3+2, ցերեկը՝ +5+8,  Լոռիում գիշերը՝ 0+5, ցերեկը՝ +10+15,  Տավուշում գիշերը՝ +2+5, ցերեկը՝ +12+16,  Արագածոտնի լեռներում գիշերը՝ -3+2, ցերեկը՝ +5+8, Արագածոտնի նախալեռներում գիշերը՝ +1+3, ցերեկը՝ +9+11, Արարատում գիշերը՝ +1+3, ցերեկը՝ +9+11,  Արմավիրում գիշերը՝ +1+3, ցերեկը՝ +9+11,  Վայոց ձորի լեռներում գիշերը՝ -3+2, ցերեկը՝ +5+8, Վայոց ձորի նախալեռներում գիշերը՝ +1+3, ցերեկը՝ +9+11, Սյունիքի հովիտներում գիշերը՝ +4+8, ցերեկը՝ +14+18,  Սյունիքի նախալեռներում գիշերը՝ +2+7, ցերեկը՝ +12+16, Արցախում գիշերը՝ +3+6, ցերեկը՝ +10+15 (հովիտներում գիշերը՝ +4+8, ցերեկը՝ +14+17)։


Թաիլանդում տղամարդը մասնակցել է գարեջուր արագ խմելու մրցությանը, չափից ավելի շատ է խմել և մահացել, հայտնում է Daily Star-ը։ Բարի այցելուն գործընկերների հետ որոշել է մասնակցել գարեջուր խմելու հանրահայտ մրցությանը։ Դա տեղի է ունեցել հունիսի 29-ին Չա-Ամ լողափային հանգստավայրում։ Մրցությունից առաջ մասնակիցները բարձրացրել են բաժակները և կենաց ասել։ Դրանից հետո տղամարդը միանգամից խմել է մեկ լիտր գարեջուր և բաժակը շրջել՝ ժյուրիին ապացուցելով, որ ինքը խնդիրը գերազանց է կատարել։ Որոշ ժամանակ անց նա շփոթահար տեսք է ունեցել։ Տղամարդը դեմքով ընկել է բեմի վրա և շուտով մահացել է։ Տեղի Հիվանդությունների վերահսկման և կանխարգելման կենտրոնի աշխատակից Սոմսակ Լայկոբոկը նշել է, որ մահացողը կարող էր տուժել ոչ այնքան ալկոհոլից, որքան այլ գործոններից, օրինակ՝ նա, հնարավոր է, գարեջուրը խմել է դատարկ ստամոքսով կամ տառապել է որևէ հիվանդությամբ։ Նրա գործընկերն ասել է, որ աշխատավայրում ոչ մի բան չեն լսել հանգուցյալի որևէ ախտորոշման մասին։ Տղամարդու մարմինը փորձաքննության կենթարկվի։


ՀՀ աշխատանքի և սոցիալական հարցերի նախարար Զարուհի Բաթոյանը Ֆեյսբուքի իր էջում գրել է. «Վերջերս կառավարության որոշմամբ սեզոնային բոլոր տեսակի աշխատանքով զբաղվողներին տրվեց արտոնություն. այն է՝ նշված աշխատանքով զբաղվելը որևէ կերպ չի ազդում նպաստի իրավունքի վրա։ Աշխատանքների ցանկը՝ ստորև. 1. Շահագործման մեջ գտնվող երթուղային գծերի, մերձատար և կայարանային ուղիների ձյունամաքրման աշխատանքներ. 2. Ճանապարհների կառուցման հողային և ասֆալտապատման աշխատանքներ. 3. Էլեկտրական կայանի կառուցման և կապիտալ վերանորոգման աշխատանքներ՝ ա) քաղաքային հեռախոսային ցանցերն օդայինից ստորերկրյա մալուխային գծերի վերակառուցում, բետոնային կոյուղու մեջ դրա հետ կապված բետոնե իրերի պատրաստում, բ) ստորերկրյա և ստորջրյա զրահապատ մալուխների անցկացում, գ) օդային սյունային և կանգնած քաղաքային հեռախոսացանցերի և միջքաղաքային հեռագրական-հեռախոսային գծերի կառուցում, դ) սյուների քիմիական հագեցում, որը կատարվում է բաց օդում. 4. Անտառային տնտեսության և ծառայությունների մատուցման աշխատանքներ՝ տնկիների տնկում, անտառի վերականգնում, անտառամթերքների հավաքում. 5. Ձկնորսական և լճային կենդանիների որսի աշխատանքներ և դրանց հետ կապված՝ ձկների և լճային կենդանիների որսի այլ արտադրանքների մշակման աշխատանքներ. 6. Աշխատանքները շաքարի գործարաններում, որոնք անմիջականորեն կապված են ճակնդեղից շաքարավազ պատրաստելու հետ, ճակնդեղաչորանոցներում ճակնդեղի չորացման աշխատանքներ, քուսպաչորացման աշխատանքներ, որոնք կատարվում են շաքարավազի գործարաններում՝ շաքարի արտադրության ժամանակաշրջանում. 7. Պտուղների և բանջարեղենի թթվեցման, պահածոյացման ու լցման աշխատանքներ. 8. Գյուղատնտեսական աշխատանքներ՝ ներառյալ՝ ա) նախացանքային աշխատանքները, բ) գարնան գյուղատնտեսական աշխատանքները, գ) բերքահավաքի աշխատանքները, դ) հետբերքահավաքի աշխատանքները, ե) գյուղատնտեսական կենդանիների ծնի կազմակերպումը, զ) մատղաշի կերակրումը և խնամքը՝ մինչև 4 ամսական հասակը ներառյալ, է) գյուղատնտեսական կենդանիների արոտային պահվածքը, ը) խուզի կազմակերպումը. 9. Տորֆային աշխատանքներ՝ ներառյալ տորֆի արդյունահանումը, չորացումն ու հավաքումը, բացի մեքենայացված ագրեգատների և ուժային սարքավորումների վրա (հիդրոտորֆ, ֆրեզերային և մեքենայական կաղապարման արդյունահանություն, աշխատանք կաղապարող թրթուրների վրա և այլն) կատարվող աշխատանքներից, որոնք կատարում են մշտական հանքերում գտնվող բանվորները. 10. Գետային ու լճային հետախուզական աշխատանքներ. 11. Ջրաբաշխման և մելիորատիվ աշխատանքներ, չորացման և ոռոգման աշխատանքներ. 12. Յոդի արդյունաբերության մեջ՝ լճային ջրիմուռներ հանելու և այրելու բոլոր աշխատանքները և դրանց հետ կապված աշխատանքներ. 13. Հողերի աղազերծման և վերականգնման աշխատանքներ. 14. Կանաչ գոտու խնամողների (այգեպաններ) աշխատանքներ. 15. Պետական արգելոցների հրշեջ-տեսուչների աշխատանքներ. 16. Ճարտարագիտահետախուզական աշխատանքներ (տեղագրության տոպոգրաֆ) բանվորներ, հորատող հաստոցների բանվորներ). 17. Սննդի բացօթյա օբյեկտներում աշխատանքներ. 18. Ձմեռային զվարճանքների հետ կապված սպասարկման աշխատանքներ և ծառայություններ. 19. Բացօթյա լողավազանների շահագործման հետ կապված սպասարկման աշխատանքներ. 20. Բոնիֆիկատորի աշխատանք (մալարիայի կանխման միջոցառումներ իրականացնող աշխատողներ)։ Գրանցեք սեզոնային աշխատանքը, եղեք ավելի պաշտպանված աշխատանքային իրավունքների տեսանկյունից, կուտակեք աշխատանքային ստաժը՝ ձեռք բերելով աշխատանքային կենսաթոշակի իրավունք»։


«Հարավկովկասյան երկաթուղի» ՓԲԸ-ում արձանագրված առերևույթ չարաշահումների գործով ամիսներ շարունակ նախաքննություն է կատարվում, հայտնի է դրանց կատարմանը հնարավոր առնչություն ունեցող անձանց շրջանակը, սակայն գործի առնչությամբ որպես մեղադրյալ ներգրավվածներ դեռևս չկան։ Այս մասին հայտնում են «Ղազարյան ընդ Փարթնըրս» փաստաբանական գրասենյակից։ Քրեական գործով տուժող «Լիոն Փրինթինգ սերվիս» ՍՊԸ-ի ներկայացուցիչ Տիգրան Ղազարյանը նշում է, որ իրենց խոչընդոտում են արդյունավետ իրականացնել կազմակերպության օրինական շահերի և իրավունքների պաշտպանությունը։ «Յուրաքանչյուր քրեական գործով նախ և առաջ պետք է պաշտպանվեն տուժող կողմի շահերը, քանի որ ենթադրյալ հանցագործությունից անմիջականորեն տուժել է հենց «Լիոն Փրինթինգ սերվիս» ՍՊԸ-ն,- ասում է Տիգրան Ղազարյանը և հավելում, որ օրենքով սահմանված կարգով ձեռնարկելու են բոլոր հնարավոր միջոցները, որպեսզի վերականգնվեն կազմակերպության խախտված իրավունքները. «Արդեն իսկ մի շարք միջնորդություններ ենք ներկայացրել վարույթն իրականացնող մարմնին, ինչպես նաև դատախազական հսկողության շրջանակում բողոքարկել ենք վերջինիս անգործությունը»։


Հոկտեմբերի 17-ից Կոնվերս Բանկը սկսել է պարտատոմսերի հերթական տեղաբաշխումը, որի շրջանակում կտեղաբաշխվեն 5 մլն դոլար ընդհանուր արժեքով դոլարային և 1 մլրդ դրամ ընդհանուր արժեքով դրամային պարտատոմսեր։ Դոլարային պարտատոմսերի անվանական արժեքը 100 ԱՄՆ դոլար է, տարեկան եկամտաբերությունը՝ 5.25%, իսկ դրամային պարտատոմսերի անվական արժեքը 100.000 ՀՀ դրամ է, տարեկան եկամտաբերությունը՝ 9.50%։ Պարտատոմսերի շրջանառման ժամկետը 36 ամիս է, տոկոսագումարի վճարման պարբերականությունը կիսամյակային է։ Այս տեղաբաշխումը նպատակ ունի ապահովել Կոնվերս Բանկի պարտատոմսերի թողարկման շարունակականությունը՝ հաճախորդներին հնարավորություն ընձեռելով դրանք ձեռքբերել ինչպես առաջնային, այնպես էլ երկրորդային շուկաներից։ Տեղաբաշխման ավարտը նախատեսված է 2020 թվականի փետրվարի 28-ին։ Նշենք, որ սա 2019թ Կոնվերս Բանկի կողմից պարտատոմսերի երկրորդ տեղաբաշխումն է։ Ավելի վաղ Բանկը տեղաբաշխել էր 1 մլրդ դրամ ընդհանուր ծավալով դրամային և 10 մլն դոլար ընդհանուր ծավալով դոլարային պարտատոմսեր։ Ներկայում տեղաբաշխվող պարտատոմսերի մասին մանրամասն տեղեկատվություն հասանելի է https։//conversebank.am/hy/2019issue/ հղումով։


Ազգային անվտանգության ծառայության նախկին տնօրեն Արթուր Վանեցյանը պետք է զերծ մնար նման հայտարարություն անելուց, քանի որ նման պաշտոն զբաղեցնող անձը գալիս է լուռ և գնում է լուռ այդ պաշտոնից։ Այս մասին այսօր՝ սեպտեմբերի 25-ին, լրագրողների հետ ճեպազրույցում ասաց ԱԺ «Իմ քայլը» խմբակցության պատգամավոր Հովհաննես Հովհաննիսյանը՝ անդրադառնալով Արթուր Վանեցյանի հայտարարությանը։ Նրա խոսքով՝ պետք է չհասնեինք այս կետին. «Այն ինֆորմացիան, որ տիրապետում է այդ պաշտոնը զբաղեցնող անձը, յուրաքանչյուր մեկ խոսք կարող է անկանխատեսելի հետևանքներ ունենալ»։ Հովհաննիսյանը համաձայն է ՀՀ վարչապետ Նիկոլ Փաշինյանի հայտարարության հետ, որ Վանեցյանը դուրս է եկել գերագույն գլխավոր հրամանատարի դեմ. «Գլխավոր հրամանատարին ենթակա անձը, որը այդ ժամանակ շատ կարևոր դիրք ուներ, դուրս է գալիս իր գլխավոր հրամանատարի դեմ, սա երկրի անվտանգության հարց է»։ Հարցին՝ հնարավո՞ր է, որ Վանեցյանը ներգրավված լինի հեղաշրջման փորձի մեջ, Հովհաննիսյանը պատասխանեց. «Ես տեղյակ չեմ նման ասեկոսեներից»։ Իսկ Վանեցյանի աշխատանքի մասով պատգամավորը նշեց՝ «սկզբնական շրջանում նորմալ է գնահատել, հետո դժգոհությունները բավականին շատ էին»։


Երևանի Արզումանյան-10 հասցեի շենքը կատաստրոֆիկ վիճակում է. ի տարբերություն Արցախի փողոցի շենքերի, այս շենքը նույնիսկ հիմք չունի և պատերը գիշերները ճտճտում են։ Այս մասին, այսօր՝ հունիսի 17-ին, Երևանի ավագանու արտահերթ նիստում հայտարարեց «Լույս» խմբակցության անդամ Թեհմինա Վարդանյանը՝ հավելելով, որ բնակիչները վախից գիշերը աշխատում են տանը չանցկացնել։ Նրա խոսքով, կան բնակիչներ, որ չեն ուզում տեղափոխվել, բայց կա 12 ընտանիք, որ պատրաստ է ցանկացած պայմանի դեպքում տեղափոխվել. «Առաջարկում եմ պահուստային ֆոնդից միջոցներ տրամադրել և վարձով ապրելու համար գումարներ տրամադրել բնակիչներին։ Եթե, Աստված մի արասցե, մի բան լինի, դա մեր բոլորի խղճի վրա է մնալու»,- ասաց Վարդանյանը։ Սրան արձագանքեց Երևանի փոխքաղաքապետ Հայկ Սարգսյանը՝ նշելով, որ իրենք բնակիչներին առաջարկել են նույն վարչական շրջանում գտնել հողատարածք, հատկացնել կառուցապատողին, որ շենք կառուցվի, սակայն բնակիչները չեն համաձայնել նույն վարչական տարածքում մի փոքր ավելի հեռու շենքի կառուցմանը։ «Խոսքը 16-րդ թաղամասի մասին է, և բնակիչների մոտեցումն այստեղ մի փոքր քմահաճ է։ Իսկ ով պատրաստ է դուրս գալու շենքից, մենք այս պահին քննարկում ենք լուծումները և շաբաթվա վերջում կունենանք»։ Քաղաքապետ Հայկ Մարությանն էլ հավելեց. «Պետք է օրենսդրական լուծում տալ, որ պարտադիր լինի մարդկանց շենքից հանելը, որովհետև մենք պատասխանատու ենք նաև այն բնակիչների համար, որոնք չեն ուզում շենքից դուրս գալ։ Դա պետք է պարտադրողաբար լինի, ոչ թե քմահաճույքով։ Մենք գտնում ենք հողատարածք, գտնում ենք շինարարին, որ պատրաստ է շինարարություն անել, շենքի կեսը ոտքը ոտքին գցած ասում է՝ չէ, էս մեկը չէ, էն մյուսը՝ այո։ Այդպես չի կարելի խոսել։ Եթե մենք տեսնում ենք, որ մարդու կյանքին վտանգ է սպառնում, այլևս չպետք է լսենք այդ մարդուն, որ ասում է՝ ոչինչ, ես կմնամ շենքում»։


Սպասվում է, որ միջոցառմանը կմասնակցեն մոտ 70 բայքերներ Ռուսաստանից, Բելառուսից, Ուկրաինայից, Իրանից, ԱՄՆ-ից, Չեխիայից և այլ երկրներից։ Օգոստոսի 21-ին լրագրողների հետ հանդիպման ժամանակ այս մասին ասաց «Biker zone. Արմենիա» կազմակերպության նախագահ Արտակ Ռշտունին, որը պատմեց օգոստոսի 23-ին մեկնարկող «Լեռների զարկերակը» առաջին միջազգային բայքերական փառատոնի մասին։ Ռշտունին, մասնավորապես, հայտնեց, որ օգոստոսի 23-ին փառատոնի բոլոր մասնակիցները առավոտյան 10-ին կհավաքվեն Երևանի Շահումյանի հրապարակում և կուղևորվեն Բուժական։ «Մեծ թվով մարդ կհավաքվի։ Նրանք արդեն ճանապարհին են»,- նշեց Ռշտունին՝ հավելելով, որ նրանք մոտոշարասյունով կանցնեն քաղաքով։ Ընդ որում՝ նա նշեց, թե հստակ չէ՝ ինչ ձևաչափով են մասնակցելու Իրանից բայքերները։ «Փառատոնի շրջանակում կկազմակերպվեն խաղեր և տարբեր կարգի միջոցառումներ։ Փառատոնի ժամանակ մրցույթներ չեն կազմակերպվի»,- ասաց «Biker zone. Արմենիա» կազմակերպության նախագահը։ Փառատոնի նպատակն է Հայաստանում մոտոտուրիզմի զարգացումը։ «Սա առիթ է՝ Հայաստանում և նրա սահմաններից դուրս ապրող մարդկանց ըստ հետաքրքրության հավաքելու համար։ Մեզ կարող են միանալ նաև հեծանվորդները և նույնիսկ ավտովարորդները»,- հավելեց Արտակ Ռշտունին՝ նշելով, որ փառատոնը կդառնա ամենամյա։ Նրա հավաստիացմամբ՝ փառատոնը որևէ քաղաքական ուղղվածություն չունի, կտևի 3 օր և 4 գիշեր։ Կհնչեն ռոք և մետալ։ Ունկնդիրների համար երաժշտությունը կկատարեն Հայաստանից ռոք երաժիշտներ և դիջեյներ։  «Մենք ակնկալում ենք ընդունել ավելի քան 1000 մարդու։ Կլինեն ուղեկցողներ, որոնք կպատմեն Հայաստանի և տվյալ տարածքի տեսարժան վայրերի մասին։ 4 օրվա տոմսի արժեքն է 8 հազար դրամ։


Ռուսաստանի Դաշնության նախագահ Վլադիմիր Պուտինը Հայաստան կայցելի այս տարեվերջին։ Այս մասին Հայաստանի Ազգային ժողովի այգում ապրիլի 23-ին լրագրողների հետ զրույցում ասել է խորհրդարանի «Իմ քայլի» փոխնախագահ Ալեն Սիմոնյանը՝ պատասխանելով այն դիտարկմանը, որ արդեն մեկ տարի է անցել «թավշյա հեղափոխությունից», բայց Ռուսաստանի նախագահն այդպես էլ չի այցելել Հայաստան։ Սիմոնյանի խոսքով՝ Պուտինի այցերի պլանավորման համար շատ ժամանակ է պետք, իսկ հաշվի առնելով Հայաստանում տեղի ունեցած փոփոխություններն ու արտահերթ խորհրդարանական ընտրությունների անցկացումը, այդ հարցը կրել է տեխնիկական բնույթ։ «Երկու երկրների առաջնորդների միջև ջերմ հարաբերություններ են հաստատվել, մասնակի շփում, և այս տարի սպասվում են ոչ միայն Ռուսաստանի նախագահի, այլև այլ երկրների ներկայացուցիչների այցելություններ»,- հավաստիացրել է նա։ Սիմոնյանը համոզված է, որ կողմերի միջև ստեղծվել է փոխհարաբերությունների նոր տրամաբանություն, որտեղ ակնհայտ են լիակատար փոխըմբռնումն ու առկա խնդիրների բարձրաձայնումը։


Դանիայում մշակում են նոր օրենք, որն արգելում է օտարերկրյա ներդրումները կրոնական միավորումներում և նրանց նյութական աջակցության այլ ձևերը, հաղորդում է Kristeligt Dagblad-ը։ Օրենքը կարող է կիրառվել, եթե արտասահմանից համապատասխան նվիրատվությունները գնահատվում են որպես հիմնարար ազատությունները և ժողովրդավարությունը խաթարող երևույթներ։ Դա կարող է վերաբերել պարտքերին, նվերներին, վարկային երաշխիքներին, սարքավորումների կամ սպասքի տեսքով նվիրատվություններին, ինչպես նաև աշխատանքի վարձատրությանը։ «Մենք չափազանց հիասթափված էինք արտասահմանից ֆինանսավորվող մզկիթների շինարարության օրինակներով։ Եվ ես վստահ եմ, որ արտասահմանյան նվիրատվությունների արգելքը կդադարեցնի ապագայում դրամական միջոցների հոսքը»,- հրատարակությունը մեջբերում է Դանիայի ժողովրդական կուսակցության ներկայացուցիչ Մարտինա Հենրիքսենայի խոսքը, ով պատասխանատու է արտաքին քաղաքական հարցերի համար։ Խոսքը հիմնականում Կատարի և Թուրքիայի մասին է, որոնք ակտիվորեն ֆինանսական միջոցներով աջակցում են Դանիայի կրոնական միավորումներին և օգնում են նոր մզկիթների շինարարությանը։ Կառավարությունը և Դանիայի Ժողովրդական կուսակցությունը 2019 թվականից սկսած նոր օրենք են մշակում։ Սակայն առանձին երկրներին որոշակի սև ցուցակում ներառելու նրանց մտադրությունը մի շարք փորձագետների մոտ կասկածներ է առաջացնում։ «Ակնհայտ է, որ Թուրքիայում դա կարող է ընկալել որպես վիրավորանք և հավասար մոտեցման բացակայության ևս մեկ օրինակ», - ասել է Դանիայի Միջազգային հետազոտությունների ինստիտուտի ավագ գիտաշխատող Սեսիլիե Ֆելիսիա Բանկեն։


Թալահասիում Սաութ Վուդ շրջանի բնակիչները անսպասելի տեսարանի ականատես են դարձել։ Նրանց շրջանում 2.5 մետրանոց ալիգատոր է հայտնվել։ Գիշատիչը հանգիստ շրջել է տների շրջանում։ «Երբ մենք լսեցինք լուրը, որ շրջակայքում ալիգատոր է շրջում, մտածեցինք, որ սուտ է», - ասել է բնակիչներից մեկը՝ Ֆրենկ Մայերնիկը, հաղորդում է WCTV-ը։ «Փողոցներով շրջող հսկայական ալիգատոր տեսնելը շատ սյուրռեալիստական տեսարան է»։ Դեպքի վայր է հրավիրվել Ֆլորիդայի Ձկների և վայրի բնության պահպանության հանձնաժողովից մասնագետը։ Ալիգատորին բարեհաջող տեղափոխել են մարդկանց բնակավայրերից հեռու։


«168 ժամ» թերթը գրում է. «Երևանի ավագանու «Լույս» խմբակցության ղեկավար Դավիթ Խաժակյանը նոյեմբերի 26-ին Երևանի ավագանու նիստի ժամանակ հանդես էր եկել հանցագործության մասին հաղորդմամբ՝ տեղեկացնելով, որ քաղաքապետը և նրա տեղակալը չարաշահել են իրենց պաշտոնեական լիազորությունները, մասնավորապես՝ քաղաքապետի լիազորությունները դնելով այն տեղակալի վրա, ով ավագանու անդամ չէ և, Երևան քաղաքում տեղական ինքնակառավարման մասին օրենքի համաձայն՝ իրավասու չէ կատարելու քաղաքապետի լիազորությունները։ Խաժակյանը նաև հայտարարել էր, որ կեղծվել է այն փաստաթուղթը, որով լիազորությունները դրվել են քաղաքապետի տեղակալ Հայկ Սարգսյանի վրա, և մատնանշել էր Քրեական օրենսգրքի 309 հոդվածը, այն է՝ պաշտոնական լիազորություններն անցնելը։ Մեր թղթակիցը դիմել է ՀՀ Գլխավոր դատախազություն՝ պարզելու համար, թե դատախազությունն արդյո՞ք սրա վերաբերյալ ուսումնասիրություն սկսել է, ու ի՞նչ արդյունքներ կան։ Ի պատասխան՝ ՀՀ Գլխավոր դատախազության հանրային կապերի բաժնի պետ Արևիկ Խաչատրյանը տեղեկացրել է. «Քաղաքապետարանից պահանջվել են նշված գործընթացներին առնչվող բոլոր փաստաթղթերը, որոնց շրջանակներում ուսումնասիրության առարկա կդառնա նաև նշված հանգամանքը»։ Հարցին էլ, թե «Կամազ»-ների նվիրատվության հարցով դատախազությունն ի՞նչ միջոցներ է ձեռնարկել արդեն, քանի որ հայտարարվել էր, թե ուսումնասիրություն է սկսվել, դատախազությունից պատասխանել են, որ ուսումնասիրությունն ընթացքի մեջ է։ «168 Ժամ»-ին տված հարցազրույցում Երևանի քաղաքապետարանին որպես «նվիրատվություն» «Կամազ»-ներ փոխանցած ընկերությունների վերաբերյալ բավականին ուշագրավ տեղեկություններ է հայտնել ՀՀԿ երիտասարդական կազմակերպության ղեկավար Հայկ Մամիջանյանը։ Հարցին, թե Երևանի քաղաքապետ Հայկ Մարությանի ֆեյսբուքյան ուղիղ եթերում հնչեցրած պարզաբանումներն արդյոք համոզի՞չ չէին. նա պատասխանել է. «Իզուր ներկայացրեց, որովհետև իր ներկայացրած փաստաթղթերից մեկի սեփականատերն է Վարդան Ֆելիքսի Ցոլակյանը, դե, երևի նա կապ ունի նախարար Ցոլակյանի հետ, մյուս փաստաթղթով մեկ այլ կազմակերպության սեփականատերն է Էմիլ Եղիազարյանը։ Այս անուն-ազգանունը որևէ բան չի ասում, եթե չիմանանք, որ դա Իջևանի գինու և կոնյակի գործարանի սեփականատերն է, ով նաև Սիփան Փաշինյանի մոտ ընկերն է։ Իսկ այս պատմության գագաթնակետն «Էյ Ջի Գրուպն» է. այս կազմակերպությունը թեև սնանկ է, բայց շինթույլտվություն է ստացել։ Բայց ես ևս մեկ սյուրպրիզ ունեմ՝ ես ունեմ մի փաստաթուղթ, որով Երևանի քաղաքապետարանի աշխատակիցները նոյեմբերի 27-ին պարգևավճարներ են ստացել. այդ ցանկում կան բոլոր փոխքաղաքապետերը և քաղաքի 18 վարչության պետերից միայն 8-ը, ընդ որում՝ յուրայինները։ Փոխքաղաքապետերը ստացել են 420.000-ական դրամ պարգևավճար։ Պարգևավճարի ընդհանուր ֆոնդը կազմում է 4.8 միլիոն դրամ»։


3 աստղեր, որոնց անունները հավերժացել են երգարվեստի համաշխարհային պատմության մեջ, իսկ նրանց խարիզման և ստեղծագործությունները հանգիստ չեն տալիս անգամ նախագահներին։ Կարլա Բրունի Ֆրանսիայում նրան անվանում են 9 կյանք ունեցող կատու։ Նախկինում Միգ Ջագերի, Վենսան Պերեսի, Քևին Քոստների և այլ գրավիչ տղամարդկանց մուսան ներկայումս առաջին հերթին իր երկու երեխաների մայրն է։ Նրան իրենց խաղերի մեջ էին ներքաշում տարբեր մասշտաբների քաղաքական գործիչներ՝ սկսած արաբական առաջնորդներից, վերջացրած Հռոմի պապով։ 29 տարեկանում, հիասթափվելով նորաձևության աշխարհից, նա սկսեց զբաղվել երգարվեստով։ Կարլան անձամբ է ստեղծել իր երգերի մեծ մասը, նրա ստեղծագործությունները հնչում էին բոլոր հեռուստաալիքներով և ռադիոկայաններով։ Երկու տարի անց նա ստացավ տարվա երգչուհու կոչում։ Այս բոլոր հաջողությունները չվրիպեցին Նիկոլյա Սարկոզիի ուշադրությունից։ 2007 թվականին Կարլան բաժանվեց իր ընկերոջից, և արդեն մեկ տարի անց Ֆրանսիայի նախագահը նրան ամուսնության առաջարկ արեց։ Ալլա Պուգաչովա Այս երգչուհու ստեղծագործությունների տակ մի քանի սերունդներ են մեծացել։ Իր կարիերայի ընթացքում երգչուհին գերել է երկու նախագահների և մեկ առաջնորդի։ Երգչուհու մեծ երկրպագուներից էր Միխայիլ Գորբաչովը։ Վերջինս էլ երգչուհուն տվեց ԽՍՀՄ-ի ժողովրդական արտիստ կոչումը։ Երգչուհին բավականին ջերմ հարաբերություններ ուներ նաև Բորիս Ելցինի հետ։ Սակայն Պուգաչովայի ամենաօդիոզ և քիչ հայտնի սիրավեպը եղել է Ֆիդել Կաստրոյի հետ։ Կուբայում ունեցած համերգից անմիջապես հետո երգչուհին անհետանում է և իրար խառնում ողջ անվտանգության ծառայությունը։ 3 օր անց նա ինքնուրույն վերադառնում է և հայրենիք ժամանելուց որոշ ժամանակ անց գրում «Երեք երջանիկ օրեր» երգը։ Նինո Կատամաձե Վրացի խարիզմատիկ երգչուհին դեռևս վաղ տարիքից աչքի էր ընկնում իր ոչ սովորական մտածելակերպով։ Կատամաձեին պաշտում են ամբողջ աշխարհում, նա համաշխարհային աստղ է։ Նրա արվեստի ամենահավատարիմ երկրպագուներից մեկը Միխայիլ Սաակաշվիլին է, ով միշտ հրավիրում է Կատամաձեին իր փակ միջոցառումների ժամանակ ելույթ ունենալու։ Այսպես՝ 2015 թվականին Նինոն Սաակաշվիլի փակ երեկույթներից մեկի ժամանակ դուետ է կատարել ռուս լեգենդար ռոք կատարող Բորիս Գրեբենշիկովի հետ։ Ռուս-վրացական հարաբերությունների վատթարացումով պայմանավորված՝ Նինոն խոստացել էր, որ այլևս ելույթ չի ունենալու Ռուսաստանում, սակայն ստեղծագործելու և մարդկանց ուրախացնելու ցանկությունը վեր գտնվեց քաղաքականությունից։ Հուրախություն ռուս երկրպագուների՝ 2020 թվականի մարտին նա մեծ համերգ է նախատեսում Մոսկվայում։


Ուկրաինական բանակը անհրաժեշտության դեպքում «կարող է հմտորեն օգտվել թշնամու համար մահաբեր զենք» կիրառելու հնարավորությունից, գրել է Պյոտր Պորոշենկոն Facebook-ում։ «Օրերս զինվորականներին Խմելնիտչինայում, բացի թուրքական նորագույն թռչող անօդաչու սարքերից, հանձնեցի ավելի քան 420 միավոր սպառազինություն և տեխնիկա։ Պաշտպանական ճյուղի աշխատակիցները ուկրաինացի զինվորականների ձեռքը թե՛ սուր, թե՛ վահան տվեցին։ Տվեցին թշնամու համար մահաբեր զենք, որից, հավաստիացնում եմ, անհրաժեշտության դեպքում ուկրաինական բանակը հմտորեն կօգտվի»,- ասել է պետության ղեկավարը։ Պորոշենկոն Ռուսաստանն անվանել է ագրեսոր և խոստացել, որ Ուկրաինան կշարունակի ամրացնել մարտունակությունը, որպեսզի դիմակայի արևելյան հարևանին։ Նշենք, որ Ուկրաինայի նախագահ Պյոտր Պորոշենկոն նոր պատժամիջոցներ է մտցրել որոշ ռուսաստանցիների դեմ։ Նշվում է, որ Ուկրաինայի նախագահը ստորագրել է հրաման մի շարք երկրների բնակիչների դեմ պատժամիջոցներ մտցնելու մասին, որոնք դիտորդ են եղել ԼԺՀ և ԴԺՀ ընտրությունների ժամանակ, ինչպես նաև մասնակցել են Ղրիմի կամրջի կառուցմանը։ Պատժամիջոցները կառնչվեն 294 իրավաբանական և 848 ֆիզիկական անձանց։ Մինչ այդ Ուկրաինայի Ազգային անվտանգության և պաշտպանության խորհուրդը հաստատել էր նոր հակառուսական պատժամիջոցներ մտցնելու որոշումը իրավաբանական և ֆիզիկական այն անձանց հանդեպ, որոնք, իբր, աջակցել են «Ուկրաինայի դեմ ագրեսիվ գործողություններին»։ 2015 թվականի հունվարին Ուկրաինայի Գերագույն ռադան հայտարարություն էր արել, որում Ռուսաստանն անվանվում է ագրեսոր երկիր, քանի որ Կիևը համարում է, որ Մոսկվան միջամտում է Ուկրաինայի գործերին և հակամարտության կողմ է Դոնբասում։ Դրա ապացույցները չեն ներկայացվել։ Ռուսաստանի ԱԳՆ-ն այս պնդումներն անվանել է «հրապարակային անապացույց զրպարտություններ»։


ՀՀ բարձր տեխնոլոգիական արդյունաբերության նախարար Հակոբ Արշակյանն ընդունել է «Systronics» ընկերության հիմնադիր և գործադիր տնօրեն Զարեհ Թութունջյանին։ Ինչպես հայտնեցին ՀՀ բարձր տեխնոլոգիական արդյունաբերության նախարարությունից, շնորհակալություն հայտնելով ընդունելության համար՝ Զարեհ Թութունջյանը մանրամասն ներկայացրել է ընկերության գործունեությունը, որն ավելի քան 42 տարվա պատմություն ունի։ Նա նշել է, որ «Systronics»-ը գործունեություն է ծավալում աշխարհի տարբեր երկրներում, առաջարկում է տեխնոլոգիական ոլորտի համալիր լուծումներ՝ սկսած ծրագրային ապահովման մշակումից մինչև ծրագրերի խորհրդատվական ծառայություններ և IT ենթակառուցվածքների տեղադրում։ Զարեհ Թութունջյանն ընդգծել է, որ ընկերության հայաստանյան մասնաճյուղը՝ «ՍիստրոՏեխ»-ը, գործում է 2001 թվականից, և ամենակարևոր նորությունն այն է, որ իրենց ջանքերի շնորհիվ այս տարվա վերջին Հայաստանում ներկայացուցչություն կբացի «Salesforce»-ը, որ աշխարհի թիվ 1 CRM հարթակն է։ Ընկերության ղեկավարը նաև անդրադարձել է տվյալ հարթակում համապատասխան կադրեր կրթելու խնդրին։ Նա նշել է, որ աշխատատեղերը համալրում են Երևանի պետական համալսարանի ու Ամերիկյան համալսարանի ուսանողներով, բայց մասնագետների խնդիրը միշտ արդիական է։ Նախարար Հակոբ Արշակյանը, շնորհակալություն հայտնելով հանգամանալից ներկայացման համար, անդրադարձել է Հայաստանի ինժեներական մեծ ներուժին և հաջողություններին, միևնույն ժամանակ նաև նշել է, որ բիզնես խորհրդատվական ծառայությունների հարթակում դեռևս անելիքներ կան, և բացը լրացնելու համար արդեն որոշակի քայլեր են ձեռնարկվում։ Նախարարը նշել է, որ հաջորդ տարվա համար տեխնոլոգիական բուհերում նախատեսվում են այս ուղղությամբ վերապատրաստման ծրագրեր իրականացնել։ Հակոբ Արշակյանը Զարեհ Թութունջյանին առաջարկել է երկկողմ համագործակցություն իրականացնել, որի շրջանակներում «Systronics»-ի գործունեության ուղղություններով նրանց մասնագետները դասընթացներ կանցկացնեն, ինչն էլ հնարավորություն կտա որակյալ կադրեր պատրաստել։ Զարեհ Թութունջյանը պարաստակամություն է հայտնել օժանդակելու այդ ծրագրի իրականացմանը։ Հակոբ Արշակյանը նշել է, որ հիմնական շեշտը դրվելու է ծրագրային գործիքների և տեխնոլոգիական կրթության վրա, բայց կարևոր է նաև բիզնես մտածողության ձևավորումը։ Նախարարի խոսքով՝ այս ծրագրով նախատեսվում է Երևանում և մարզերում շուրջ 6000 մարդու տեխնոլոգիական գիտելիքներ տալ։ Եվ պարտադիր չէ, որ նրանք այդ ոլորտի մասնագետներ լինեն, կարող են ծրագրում ընդգրկվել բոլոր նրանք, ովքեր սովորելու ցանկություն ունեն։ Նախարարն ընդգծել է նաև, որ մեծ աշխատանքներ են տարվում արհեստական բանականության և կիբերանվտանգության ուղղությունները զարգացնելու համար, ներկայացրել է այդ ուղղությամբ իրականացվող գործունեությունը։ Հանդիպման ընթացքում քննարկվել են «Systronics»-ի հետ հնարավոր համագործակցության մի շարք այլ հնարավորություններ։


Հունիսի 13-ին Հայաստանի Հանրապետությունում կանցկացվի ԱՊՀ մասնակից պետությունների պաշտպանության նախարարների խորհրդին առընթեր դաշտային վարժվածության հարցերով համադրման կոմիտեի հերթական նիստը։ Նիստն անցկացվում է ԱՊՀ անդամ պետությունների պաշտպանության նախարարների խորհրդի 2019թ. աշխատանքային պլանի համաձայն։ 2019 թվականն անչափ հաջող էր հայ-ռուսական հարաբերությունների համար։ Այս մասին դեկտեմբերի 13-ին Երևանում ընթացող «Լազարյան ակումբի» նիստում հայտարարեց «Ինտեգրացիա և զարգացում» հետազոտավերլուծական հասարակական կազմակերպության նախագահ Արամ Սաֆարյանը։ Հակիրճ հիշեցնելով անցնող տարում Հայաստանի հաջողությունների մասին՝ Երևանում տեղի ունեցած ԵՏՄ Բարձրագույն տնտեսական խորհրդի նիստը, ՌԴ պաշտպանության և ԱԳ նախարարների այցերը Երևան, առաջին անգամ պատմության մեջ ՌԴ սահմաններից դուրս ՀԱՊԿ ԽՎ նիստի անցկացումը Հայաստանում, Սաֆարյանը այն անվանեց նոր հնարավորությունների տարի։ Միաժամանակ, Սաֆարյանն արձանագրեց վերջին 5 տարում ԵՏՄ հանդեպ հետաքրքրության նվազումը 70-ից մինչև 56-58 տոկոս, ինչը վկայում է, որ մարդիկ չեն գտնում իրենց հետաքրքրող հարցերի պատասխանները։ Նրա խոսքով՝ իրավիճակը փոխելու համար անհրաժեշտ է ստեղծել փորձագիտական հարթակներ, որ ՀԱՊԿ և ԵՏՄ գործունեությունը դարձվի հասկանալի և ընդունելի։  «Ե՞րբ ենք վերջին անգամ կենտրոնական խոշոր հեռուստաալիքներով լավ հաղորդումներ տեսել ԵՏՄ-ի կամ ՀԱՊԿ-ի մասին, բացի այցերի և հանդիպումների լուսաբանումից»,- հարց տվեց Սաֆարյանը։ Նրա խոսքով՝ ԵՏՄ-ին անդամակցությունն իսկապես ձեռնտու է, այդ մասին է խոսում թվերի համեմատությունը։ Սակայն անհրաժեշտ է մտածել այն մասին, թե օգուտն ինչպես հասկանալի դարձնել միլիոնավոր մարդկանց։ Դրա համար անհրաժեշտ է փորձագիտական հարթակներ ստեղծել, իսկ պետությունների ղեկավարները հանդիպումների ժամանակ կարող են քննարկել փորձագետների կողմից իրենց առաջարկված հարցերը։


168.am-ը գրում է․ Պարտադիր սպանդանոցային մորթի մասին վարչապետի վերջնագիրն անասնապահներին չի գոհացրել։ Կառավարության որոշմամբ՝ ամբողջ Հայաստանում հունվարի 15-ից անասունները պետք է մորթվեին սպանդանոցներում, բակերում կարող էին մորթել միայն մատաղի համար նախատեսված կենդանիներին։ Որոշումը, որն ուժի մեջ պետք է մտած լիներ դեռ 2018-ի ամռանը, խստացվեց անցյալ տարեվերջին, հունվարի 14-15-ին դժգոհության մեծ ալիք բարձրացավ, անգամ փակվեցին դեպի մարզեր տանող ճանապարհները։ Կառավարությունը տեղի տվեց, ԱԺ-ի հետ հարցուպատասխանի ժամանակ վարչապետ Նիկոլ Փաշինյանը հայտարարեց՝ մինչև հուլիսի 1-ը որոշման «պարտադիր» բաղադրիչը կվերաբերի միայն Երևանին, իսկ այդ ընթացքում մարզերում պետության սուբսիդիայով սպանդանոցներ կկառուցվեն, այսպիսով կլուծվի դրանց ոչ բավարար լինելու հարցը։ Անասնապահների մյուս հարցերը լուծումներ չգտան։ 168.am-ը ֆերմեր Փայլակ Սարգսյանից հետաքրքրվեց, թե արդյոք իրենց սպանդանոց կառուցելու առաջարկ եղե՞լ է։ «Հա, առաջարկ են արել Ռուսաստանից, որ ստեղ ինչ ունեմ-չունեմ՝ ծախեմ, գնամ, Հայաստանից ոչ մի արձագանք, ոչ մի բան չեղավ։ Մարզպետարան էինք գնացել, սպանդանոցների վերաբերյալ էին խոսում, որ սննդի կետերում պարտադիր պետք է սպանդանոցային միս լինի։ Խոզ ունեի մորթելու, ասում ա՝ 5000 դրամ պետք է մուծեք, ներքին օրգաններն ու գլուխը մնում են մեզ, խոզը տալիս ենք ձեզ։ Այսինքն՝ բա էլ սպանդանոցի շնորհքը ո՞րն ա, խոզը տա ինձ, բա թոքն ու ջիգյարը խի՞ եմ տալիս իրան, գլուխը խի՞ եմ տալիս իրան, եթե 5000 էլ մուծում եմ, վերջում էլ ես պիտի տանեմ անասունը։ Սուտ ինֆորմացիա են փոխանցում վարչապետին, ինքն էլ արտահայտում է էն, ինչ իր տեղակալներն են ասում։ Ոչ մեկն էլ իրեն ճիշտ ինֆորմացիա չի տալիս»,- ասաց ֆերմերը։ Այն հանգամանքը, որ Երևանից դուրս, բակերում մորթված անասուններին հնարավոր կլինի վաճառել, որևէ խնդիր չի լուծում, վստահեցնում է զրուցակիցս։ Պնդում է՝ ավելի լավ է՝ վերացնի իր անասուններին։ «Սենց թե նենց, որ ես իմ տան համար միս մորթելու լինեմ, իմ գոմի մեջ կմորթեմ, կգցեմ իմ ավտոն, կտանեմ, ոչ մեկն էլ չի տենա։ Եթե սննդի կետերում պետք ա լինի սպանդանոցային միս, եթե ռեստորաններում ու սիթիներում պետք ա լինի սպանդանոցային միս, սպանդանոցների տերերն էլ ամեն մեկը մի «գազան» ֆերմա ունի, ըստ ձեզ՝ ինքը իր ֆերմայի միսը կթողնի առանց սպառել, իմը կսպառի՞։ Պիտի աչք տնկեմ, որ ինչ-որ մեկը մեռնի, շուտ կանգնեմ գլխին, ասեմ ՝ «ես հորթ ունեմ», եկեք իմը մորթեք-տարեք, սպասեմ՝ մեկը ծնունդ, կնունք անի, շուտ գնամ ասեմ՝ «Ես խոզ ունեմ, եկեք իմ խոզը տարեք», ես պիտի դառնամ բոշա, ֆերմերի կարգավիճակից պետք է փոխվենք բոշայի կարգավիճակի։ Դրա համար ավելի լավ է՝ վերացնեմ»,- ասաց ֆերմերը։ Փայլակ Սարգսյանը մեզ հետ զրույցում պատմում է, որ ֆերման կառուցելու համար 30 մլն դրամ ներդրում է արել, որից 12 մլն-ը պարտք է վերցրել։ Հիմա, ասում է, չի կարողանալու այն մարել, եթե մնա Հայաստանում, բռնել է «խոպանի» ճանապարհը։ «Անասունները վերացնելով՝ ինչքանը կկարողանամ՝ կփակեմ, ինչը չէ, կգնամ Ռուսաստանում ասֆալտ կանեմ, խոպանի կյանքը կընդունենք, մինչև բերենք մեր պարտքերը փակենք, մեր տունը մնա մեզ, մեր երեխեքին, մենք էլ տենանք, եթե կկարողանանք տեղավորվել ընդեղ ընտանիքով, կտեղավորվենք, էդ ա։ Նույն սխեման գծել են մի շարք եզդիներ ու հայեր։ Մի անգամ խաբվեցինք, եկանք Հայաստան, երկրորդ անգամ չենք գա, գնացինք՝ էլ չենք գա, թե մինչև հիմա մենք մեր քաղաքացիությունը էշ-էշ պահում էինք, էս անգամ առաջին իսկ հնարավորությունից կասենք, որ հրաժարվում ենք Հայաստանից էլ, հայերից էլ, մեր պապերի ու տատերի գերեզմաններն էլ Viber-ով ու WhatsApp-ով կտեսնենք, չենք էլ գա, մեր աշխատած փողերն էլ չենք ուղարկի»։ Ֆերմերը դժգոհում է, որ պետությունը երբեք գյուղացու կողքին չի կանգնել, ասում է՝ 30 տարի հող է մշակել, հիմա էլ ֆերմա է ստեղծել, բայց չի գնահատվում, հարկադրված է լքել երկիրը. «Վաղը, որ գնամ ծերության թոշակի, ես թոշակ չեմ ստանալու, բայց էն, որ ես մշակել եմ, ինքը կերել ա, սնվել ա, ինքը բարձր թոշակի կգնա, ոչ միայն ինքը, մնացածն էլ։ Ես, որ հողի հարկ եմ տվել, ջրի հարկ եմ տվել, բույս եմ մշակել, աճեցրել, աշխատող եմ պահել, աշխատատեղ եմ բացել, գիշեր-ցերեկ դաշտերն եմ մնացել՝ օձ ու գորտի հետ, ես փող չեմ ունենա, որ իմ թոռանը կոնֆետ առնեմ, ինձ չալիկ առնեմ, ես պետք ա սպասեմ, որ իմ տղեն խոպանից փող ուղարկի»։ Զրույցի վերջում ֆերմերն ասաց, որ իր ֆերման, «Զիլ» մակնիշի ավտոմեքենան, որը երեք ամիս առաջ գնել է ֆերմայի համար, և անասուններին հանել է վաճառքի, հետաքրքրվողներ արդեն կան. «Տեսնեմ՝ ի՞նչ ա, ծախեմ, թողնեմ-գնամ»։


ՀՀ աշխատանքի և սոցիալական հարցերի նախարար Զարուհի Բաթոյանը և նախարարի տեղակալ Ժաննա Անդրեասյանն այցելել են «Բարի մամա» հասարակական կազմակերպության «Բարի տնակ» ներառական կենտրոն։ Այս մասին հայտնեցին ՀՀ աշխատանքի և սոցիալական հարցերի նախարարության հասարակայնության հետ կապերի բաժնից։ Նախարարը ծանոթացել է կենտրոնում իրականացվող աշխատանքներին, ընթացիկ ծրագրերին, քննարկել համագործակցության հեռանկարները։ «Բարի մամա» ՀԿ հիմնադիր նախագահ Մարինա Ադուլյանը ներկայացրել է կենտրոնի արձանագրած հաջողությունները՝ կարևորելով առողջական խնդիրներ և հաշմանդամություն ունեցող երեխաների ընտանիքում ապրելու իրավունքի ապահովումը, ինչպես նաև լքված երեխաների և կենսաբանական ծնողների վերամիավորմանը նպաստելու՝ կենտրոնի առաքելությունը։ Զարուհի Բաթոյանը կարևորել է առողջական խնդիրների և հաշմանդամության պատճառով մանկալքության կանխարգելման վերաբերյալ ՀՀ աշխատանքի և սոցիալական հարցերի նախարարության, ՀՀ առողջապահության նախարարության և «Բարի մամա» ՀԿ միջև կնքված հուշագրի շրջանակներում մեկ տարվա ընթացքում կատարված աշխատանքը և առանձնացրել դրանցից մի քանիսը. «Այս մեկ տարվա ընթացքում մշակվել է առողջական խնդրով երեխա սպասող ռիսկային խմբի հղիների հետ աշխատելու մեխանիզմ, ստեղծվել է մանկալքության գծով թեժ գիծ՝ հատուկ հղիների և այն ընտանիքների համար, որոնք ունեն հոգեբանական աջակցության կարիք։ Երևանում, Շիրակի, Արմավիրի և Կոտայքի մարզերում կազմակերպվել են մի քանի միջոցառումներ և իրականացվել է քարոզարշավ՝ հաշմանդամության վերաբերյալ կարծրատիպերը կոտրելու նպատակով, վերապատրաստվել և համալրվել է «Բարի մամա» ՀԿ արագ արձագանքման խումբը։ Բացի այդ, ստեղծվել է առողջական խնդիր կամ հաշմանդամություն ունեցող երեխաների ծնողների փոխաջակցման ցանց, մշակվել է «Բարի տնակ» ներառական կենտրոն-ապաստարանի, ծննդատների և հիվանդանոցների, ինչպես նաև այլ ՀԿ-ների և հաստատությունների փոխաջակցման մեխանիզմ, մշակվել է հաշմանդամությամբ ծնված երեխաների մայրերի 1-2 շաբաթ տևողությամբ հոգեբանական աջակցության ծրագիր, կազմակերպվել են աշխատաժողովներ՝ մանկալքության խնդիրները և հիմնական պատճառները հասկանալու և երևույթը կանխելու նպատակով և այլն»,- ասել է նախարարը և տեղեկացրել, որ առաջիկա ամիսներին մանկալքության կանխարգելման և ծնողներին երեխայի առողջական խնդիրների մասին տեղեկացնելու նրբությունների թեմայով վերապատրաստվելու են Երևանի, Շիրակի, Արմավիրի և Կոտայքի մարզերի բուժհաստատությունների անձնակազմերը։ Նախարարը ուրախությամբ նշել է, որ այս նպատակներից մի քանիսը իրականություն դարձնելու համար նախաձեռնությանը միացել է նաև ՄԱԿ-ի մանկական հիմնադրամը։ Նշենք, որ «Բարի տնակը» գործում է որպես թերապիաների կենտրոն և ապաստարան՝ առողջական խնդիրներ և հաշմանդամություն ունեցող երեխաների և մայրերի համար։


Shamshyan.com-ը գրում է. Այսօր՝ փետրվարի 4-ին, արտակարգ իրավիճակ է ստեղծվել Կոտայքի մարզում։ Ինչպես դեպքի վայրից հայտնում է ֆոտոլրագրող Գագիկ Շամշյանը, Երևան-Սևան ավտոճանապարհի՝ Աբովյանի վարչական տարածքում՝ մոտ 3 կիլոմետրանոց հատվածում, ճանապարհի մերկասառույցի պատճառով 35-ից ավելի ավտոմեքենաներ բախվել են իրար։ Ֆոտոլրագրող Գագիկ Շամշյանի հետ զրույցում վարորդներն ասում էին. «Բոլոր վթարների պատճառը ճանապարհի մերկասառույցն է։ Մի քանի ավտոմեքենաներ բախվել են ծառի, երկաթե արգելապատնեշի, կողաշրջվել են, իսկ վթարից հետո նոր միայն տեղի ճանշինականները բարեհաճել ու սկսել են աղ ու ավազ լցնել։ Մենակ օպերատիվորեն ժամանեցին ճանապարհային ոստիկանները, ովքեր նույնիսկ օգնեցին մի քանի վարորդների, որպեսզի ավտոմեքենաները տեղափոխեն անվտանգ վայր»։ Ամբողջական հոդվածը կարող եք կարդալ այստեղ։


Թե ես, թե արդարադատության նախարարության բոլոր տեղակալներն ուղղակի կաշվից դուրս ենք գալիս, որպեսզի ԲՀԿ և ԼՀԿ խմբակցությունների հետ լինի բարիդրացիական աշխատանքային մթնոլորտ։ Այս մասին այսօր՝ հունվարի 21-ին, ԱԺ-ում հայտարարեց արդարադատության նախարար Ռուստամ Բադասյանը։ «Դա դրսևորվում է օրենսդրական նախաձեռնություններին մեր արձագանքով, քննարկման պատրաստակամությամբ և պարոն Սիմոնյան, ձեր դիտարկումների հետ կատեգորիկ համաձայն չեմ։ Դուք ասում եք, ձեր այն նախագիծը, որ սաղմնային վիճակում բերել էիք, էդ ավելի լավն էր, քան այն, որի վրա աշխատել եք, երկար քննարկել եք մասնագետների հետ։ Հետո բերում եք նախագիծ, ասում եք կառավարությունը մեզ հետ չի համագործակցում, Արդարադատության նախարարությունը գործընկեր չի, բայց բերում եք ՍԴ որոշումից բխող նախագիծ, որ ՍԴ-ի որոշումից հետո անհրաժեշտություն է առաջացել օրենսդրական նախաձեռնության, սակայն այդ նախագիծը հակասում է ՍԴ որոշմանը, հետո ասում եք՝ ԱՆ-ն մեզ հետ չի աշխատում։ Թույլ տվեք ես էլ ենթադրեմ, որ այս նախագծի հետ կապված Ձեզ պետք էր մեկ առիթ, որ դուք դեմ քվեարկեիք, դուք այդ առիթը գտել եք այս առաջարկը ներկայացնելով, որովհետև ձեր առաջարկը այնքան թերի է, որ մենք ընդունելու դեպքում կունենանք պարոն Մարուքյանի նկարագրած իրավիճակը ՝ թղթի վրա գրված օրենք, որը չի աշխատելու»,- նշեց նա։ Բադասյանը հավաստիացրեց, որ մեր պետությունը բավականին հզոր է այս պահին․ «Տիկին Սամսոնյան, ձեր մտահոգությունը փարատեմ՝ պետությունն այնքան հզոր է այս պահին, որ թող որևէ մեկը համարձակվի անկարգություններով մեզ սպառնալ։ Մենք ունենք ներքին զորքեր, մենք ունենք քրեակատարողական համակարգում արտակարգ իրավիճակ հայտարարելու հնարավորություն և իրավական հիմք, և թող մեկը փորձի իր բախտը»։


Լույս է տեսել սբ Գրիգոր Նարեկացու «Մատյան ողբերգության» ստեղծագործության արևելահայերեն նոր թարգմանությունը, որը կատարել է Տեր Մեսրոպ քահանա Արամյանը։ Այսօր՝ հունիսի 22-ին, հոգևոր, մշակութային, կրթական ու հասարակական գործիչների մասնակցությամբ Հայաստանի ազգային պատկերասրահում տեղի ունեցավ ստեղծագործության շնորհանդեսը։ Իսկ մինչ այդ՝ հունիսի 20-ին, ուխտագնացություն էր կատարվել դեպի պատմական Վանի նահանգի Նարեկավանք, որից ոչ հեռու գտվող սբ Գրիգոր Նարեկացու ճգնարանում կատարվել է գրքի օրհնության կարգ։ «Մատյան ողբերգության» գրքի նոր թարգմանությունը հրատարակել է «Վեմ» կրթամշակութային հիմնադրամը՝ «Վերածնունդ» մշակութային և ինտելեկտուալ հիմնադրամի աջակցությամբ և Արթուր Ջանիբեկյանի մեկենասությամբ։ Շուրջ 30 տարի Տեր Մեսրոպ քահանա Արամյանն աշխատել է Գրիգոր Նարեկացու «Մատյան ողբերգության» ստեղծագործության արևելահայերեն թարգմանության վրա։ «Թարգմանությունը լռության արվեստն է։ Գիտե՞ք լուռ մնալն ինչքան բարդ բան է։ Եթե դուք կարդաք թարգմանություն և տեսնեք թարգմանիչ անձին, դա վատ թարգմանություն է։ Տվյալ մարդուց պահանջվում է բացարձակ անանձնականություն։ Թե որքանով է դա ինձ մոտ ստացվել, գնահատականը կտան ընթերցողները։ Թարգմանությունն ուղղակի պետք է լինի թափանցիկ ապակի և ապահովի անխաթար հաղորդակցությունը հեղինակի և ընթերցողի միջև»,- ասում է Տեր Մեսրոպ քահանա Արամյանը։  «Դարեր շարունակ Նարեկացին դրել են բարձի տակ, հիմա էլ դարձել է վաճառվող սուվինիր, բոլորն իրար Նարեկացի են նվիրում, բայց այդ գիրքը կարդալու համար է։ 1000 տարի առաջ այդ գիրքը գրվել է ու 1000 տարի ուղեկցում է մեզ։ Հայոց լեզուն Նարեկացուց առաջ և Նարեկացուց հետո լրիվ տարբեր է եղել։ Նա լեզվին հոգևոր թևեր է տվել։ Նա մի մարդ է, որն ամբողջ ժողովրդի արժեք ունի։ Եկել է վերջապես այդ գիրքը բացելու և կարդալու ժամանակը»,- հավելում է նա։ Արթուր Ջանիբեկյանն իր խորին շնորհակլությունը հայտնեց Տեր Մեսրոպին՝ գրքի թարգմանությունը ստանձնելու համար. «Ես անչափ հպարտ եմ, որ ինձ բախտ է վիճակվել լինել հենց այն մարդը, որը պետք է աջակցեր այս միջոցառման կայացմանը։ Սա առաջին դեպքն է, երբ Նարեկացու արևելահայերեն թարգմանությունը կատարվել է հոգևորական կողմից։ Այն գրվել է՝ ընթացքում աղոթքներ կատարելով, և սա է պատճառը, որ ընթացքը տևել է 30 տարի։ Ամեն ինչ կանենք մեր ուժերի ներածին չափով, որպեսզի Նարեկացուն էլ ավելի ներկայանալի դարձնենք՝ որպես մեր համազգային ստեղծագործության աստվածաբանության թագ ու պսակ»,- իր խոսքում նշեց նա։ Սբ Գրիգոր Նարեկացին Հայ Առաքելական Եկեղեցու մեծագույն սուրբերից է և դասվում է սրբոց Թարգմանչաց վարդապետների կարգին։ Թարգմանչի բնորոշմամբ՝ Նարեկացին համայն մարդկության սեփականությունն է և խոսում է բոլոր մարդկանց անունից։ «Նարեկացին «Մատյանում» չի գործածում «հայ» և «Հայաստան» բառերը, սակայն նրա ստեղծագործությունը ամենախոր ազդեցությունն է ունեցել մեր ժողովրդի ազգային ինքնագիտակցության վրա։ Նարեկացին ընդարձակել է հայ լինելու իմաստը՝ վերածելով այն համամարդկային առաքելության»,- ասում է Տեր Մեսրոպը։ Ստեղծագործությունն այսուհետ կարելի է գտնել գրատներում։


Ինդոնեզիայի կենտրոնական մասում Ճավա կղզում գրանցվել է Մերապի հրաբխի ժայթքում, հայտնում է «Սինհուան»։ Նշվում է, որ հրաբխի խառնարանից դուրս է ժայթքել 2 հազար մետր բարձրությամբ ծխի և մոխրի սյուն։ Ինդոնեզիայի իշխանությունները քաղաքացիներին արգելել են խառնարանին մոտենալ 3 կմ հեռավորությամբ։ Տեղական փրկարար ծառայությունները բերվել մեծ պատրաստականության վիճակի։ Մերապին, որի անվանումը թարգմանվում է «կրակի լեռ», համարվում է երկրում ամենաակտիվ հրաբուխը։ 2016 թվականին հրաբխի ժայթքման ժամանակ զոհվել էր նվազագույնը 340 մարդ, ավելի քան 60 հազար մարդիկ ստիպված էին իրենց տները լքել։ Աշխարհում խոշորագույն Ինդոնեզիական արշիպելագը, որը բաղկացած է 18 հազար կղզիներից, տեղակայված է, այսպես կոչված, խաղաղօվկիանոսյան հրաբխային հրե օղակում։ Այստեղ ընդհանուր 500 հրաբուխ կա, որից 127-ը՝ գործող։


ԱՄՆ-ի ոստիկանությունը բացահայտել է շուրջ 36 տարվա վաղեմության սպանությունը ԴՆԹ-ի նորագույն տեխնոլոգիայի շնորհիվ, հաղորդում է Fox News-ը։ Ինչպես նշում է հեռուստաալիքը, այս շաբաթ Վայոմինգ նահանգի 61-ամյա բնակիչ Ուիլի Մուրին ու Տեխասի 58-ամյա բնակչուհի Էրլին Լիին մեղադրանք է առաջադրվել 1983 թվականի սեպտեմբերին Օկլահոմա նահանգի մոթելներից մեկում Էնթոնի Բելթսի սպանության համար։ Ինչպես պատմել են ոստիկանությունում, 31-ամյա Բելթսը դարձել էր կողոպուտի զոհ։ Հանցագործները կապել էին նրան, ծեծել, այնուհետև խեղդամահ արել։


Մարդու իրավունքների պաշտպանի՝ որպես կանխարգելման ազգային մեխանիզմի՝ «Սյունիքի մարզային նյարդահոգեբուժական դիսպանսեր» փակ բաժնետիրական ընկերություն կատարած մշտադիտարկման այցի արդյունքում արձանագրված խնդիրներն ամփոփվել են և կազմվել է մանրակրկիտ վերլուծական տեղեկանք։ Վեր են հանվել հետևյալ հիմնական խնդիրները. պահման պայմաններն անբավարար են՝ գերբնակեցվածություն, վերանորոգման և բարեկարգման աշխատանքների անհրաժեշտություն, կողապահարանների բացակայություն, լոգանքի կազմակերպման խնդիրներ, հիգիենիկ և անկողնային պարագաների, սպիտակեղենի բացակայություն, սննդի տրամադրման հետ կապված խնդիրներ և այլն, տեղաշարժման խնդիրներ ունեցող անձանց համար Կազմակերպությունում բացակայում են ողջամիտ հարմարեցումները, տրամադրվող սննդի քանակական և որակական չափանիշներն անբավարար են, անհրաժեշտ է բացառել հոգեկան առողջության խնդիրներ ունեցող անձանց ժամկետանց կամ ժամկետն անհայտ սննդի տրամադրումը, արձանագրվել են ժամկետանց դեղեր և բժշկական պարագաներ, ինչպես նաև առանց պիտանելիության ժամկետի դեղեր, պատշաճ չի ապահովվում հոգեկան առողջության խնդիրներ ունեցող անձանց ամենօրյա բացօթյա զբոսանքի իրավունքը, բացակայում է հոգեկան առողջության խնդիրներ ունեցող անձանց նպատակային զբաղվածության և այլընտրանքային բուժման հնարավորությունը, անհրաժեշտ է մշակել հոգեկան առողջության խնդիրներ ունեցող անձանց արտաքին աշխարհի հետ կապի, այդ թվում՝ հեռախոսակապի խրախուսման մեխանիզմներ, առկա են խնդիրներ հոժարակամ և ոչ հոժարակամ բուժման ընթացակարգերում, բացակայում են հոգեկան առողջության խնդիրներ ունեցող անձանց հետազոտություններն իրականացնելու նկատմամբ միասնական մոտեցումը և չափորոշիչները, առկա են զսպման միջոցների կիրառման հետ կապված խնդիրներ, անհրաժեշտ է մշակել հոգեբուժական կազմակերպություններում վնասվածքների պատշաճ հաշվառման և այդ մասին իրավապահ մարմիններին տեղեկացնելու կարգ, առկա է հոգեբուժական օգնության և սպասարկման վճարովի ծառայությունների ցանկերի սահմանման անհրաժեշտություն՝ հոգեբուժական կազմակերպություններում վճարովի ծառայությունների տեսակի և սակագների չհիմնավորված տարբերակվածությունը բացառելու նպատակով, պետք է նախատեսել անհրաժեշտ և բավարար հաստիքներ հոգեբուժական բժշկական օգնությունն ու սպասարկումը պատշաճ կազմակերպելու համար և այլն։ Այցի ավարտին վեր հանված խնդիրները քննարկվել են Նյարդահոգեբուժական դիսպանսերի տնօրինության հետ։ Ինչպես տնօրենը, այնպես էլ Նյարդահոգեբուժական դիսպանսերի աշխատակիցները լիարժեք համագործակցել են Մարդու իրավունքների պաշտպանի ներկայացուցիչների հետ իրենց լիազորություններն իրականացնելիս և աշխատանքի խոչընդոտներ չեն առաջացել։ Մարդու իրավունքների պաշտպանը ողջունում է Նյարդահոգեբուժական դիսպանսերի տնօրենի պատրաստակամությունը միջոցներ ձեռնարկելու վեր հանված խնդիրների լուծման ուղղությամբ և արդեն իսկ ձեռնարկված որոշակի քայլերը, օրինակ այլընտրանքային զինվորական ծառայողները այգիներ են մշակում դիսպանսերի տարածքում, որի բերքից օգտվում են նաև պացիենտները, պատշաճ իրականացվում է թափոնների խոտանման կարգը և այլն։ Ուսումնասիրության արդյունքները վեր հանված խնդիրների լուծման առաջարկների հետ միասին Մարդու իրավունքների պաշտպանը ուղարկել է ՀՀ առողջապահության ու ՀՀ տարածքային կառավարման և ենթակառուցվածքների նախարարներին, ինչպես նաև ՀՀ առողջապահական և աշխատանքի տեսչական մարմնի ղեկավարին՝ պատրաստակամություն հայտնելով համատեղ քննարկելու բարձրացված հարցերը և աջակցելու դրանց լուծմանը։ Ուսումնասիրությամբ Պաշտպանն ընդգծվել է նաև Նյարդահոգեբուժական դիսպանսերի աշխատողների աշխատանքային պայմանների և սոցիալական երաշխիքների բարելավման կարևորությունը՝ դրանք դիտարկելով մարդու իրավունքների պաշտպանության ողջ համակարգի տեսանկյունից։


Tert.am-ը գրում է. Ադրբեջանում սկսվել է արտահերթ խորհրդարանական ընտրությունների քվեարկությունը, երկրի բոլոր շրջաններում ընտրատեղամասերը բացվել են առավոտյան 8.00-ից, հայտնում է «ՌԻԱ ՆՈՎՈՍՏԻ» գործակալությունը։125 ընտրատեղամասերում քվեարկելու է ավելի քան 5 միլիոն քաղաքացի։ 125 մանդատի համար այսօր պայքարելու է ավելի քան 1300 թեկնածու, ինչը գրեթե կրկնակի ավել է 2010 և 2015 թվականների խորհրդարանական ընտրություններին մասնակցած թեկնածուների թվից։ Ադրբեջանի օրենսդրության համաձայն՝ մասնակցության որևէ պարտադիր շեմ սահմանված չէ, հետևաբար ընտրությունները բոլոր դեպքերում կայացած կհայտարարվեն։ Ամբողջական հոդվածը կարող եք կարդալ այստեղ։


Մայիսի 2-ի երեկոյան Երևանում՝ Սուրբ Սարգիս եկեղեցու մոտ գտնվող գետնանցումում ծեծկռտուք է տեղի ունեցել։ Մի երիտասարդ ոստիկանություն է ահազանգել և հաղորդում տվել, որ իրեն ծեծել են՝ հասցնելով մարմնական տարբեր աստիճանի վնասվածքներ։ Ոստիկանությունից NEWS.am-ին հայտնեցին, որ տուժողը 1996թ.-ին ծնված երիտասարդ է։ Նշանակվել է դատաբժշկական փորձաքննություն, կատարվում է հետաքննություն։ NEWS.am-ի տեղեկություններով ծեծկռտուքի 3 մասնակիցներն էլ տրանսգենդերներ են, իսկ վեճի պատճառը ֆինանսական խնդիրներն են եղել։


Շանհայի իշխանությունները երկուշաբթի շոգի պատճառով մտցրել են վտանգի նախավերջին՝ նարնջագույն մակարդակ։ Համապատասխան ծանուցումը հրապարակվել է տեղի իշխանությունների կողմից, տեղեկացնում է ՏԱՍՍ-ը։ Քաղաքի կենտրոնական օդերևութաբանական վարչությունը որոշում է ընդունել դեղինից (որը գործում էր մի քանի օր) նարնջագույնի բարձրացնել վտանգավորության մակարդակը։ Օդի ջերմաստիճանը քաղաքում արագ բարձրանում է և առաջիկա օրերին Շանհայի որոշ շրջաններում կարող է հասնել 38-ի։ Քաղաքի բնակիչներին կոչ են անում կրճատել բաց օդում գտնվելու ժամանակն օրվա ամենաշոգ ժամերին, իսկ ձեռնարկություններին կարգադրվել է ձեռնարկել անհրաժեշտ միջոցներ՝ կանխելու համար դժբախտ դեպքերն արտադրությունում։ Որևէ միջադեպի մասին առայժմ չի տեղեկացվել։ Վտանգի կարմիր մակարդակի դեպքում, որը հայտարարվում է 41 աստիճանից բարձրի դեպքում, մտցվում է աշխատանքի հատուկ ռեժիմ ձեռնարկություններում։ Մայիսին Շանհայի իշխանությունները հայտարարել էին նվազագույն աշխատավարձի բարձրացման մասին նրանց համար, ովքեր աշխատում են ամռան ամիսներին բարձր ջերմության պայմաններում։ Հավելավճարը կկազմի 300 յուան (մոտ 43 դոլար)։ Նման վճարների գումարը չէր փոխվել 2011 թվականից և 200 յուանի (29 դոլար) մակարդակին էր։ Ամբողջ Չինաստանում գործում է տարերային աղետների մասին բնակչության իրազեկման համակարգ՝ բաղկացած չորս մակարդակից, որոնք նշվում են կապույտ, դեղին, նարնջագույն և կարմիր գույներով։


Արցախի Հանրապետության նախագահ Բակո Սահակյանը մայիսի 25-ին հաստատել է Կառավարության որոշում, համաձայն որի՝ Իվան Ավանեսյանն ազատվել է Հադրութի շրջանի վարչակազմի ղեկավարի պաշտոնից՝ իր դիմումի համաձայն։ Նախագահ Սահակյանը հաստատել է Կառավարության մեկ այլ որոշում, համաձայն որի՝ Կամո Պետրոսյանը նշանակվել է Հադրութի շրջանի վարչակազմի ղեկավարի պաշտոնում։ Նույն օրը Բակո Սահակյանն այցելել է Հադրութ քաղաք և շրջվարչակազմի աշխատակիցներին ու պատասխանատուներին ներկայացրել Կամո Պետրոսյանին՝ նրան մաղթելով արդյունավետ աշխատանք։ Երկրի ղեկավարը շնորհակալություն է հայտնել Իվան Ավանեսյանին՝ նրա գործունեության համար։


Թուրքիայի Էդրեմիթի շրջանում 43-ամյա տղամարդը հրկիզելու միջոցով փորձել է սպանել հարազատ քեռուն։ Թուրքական Posta պարբերականի փոխանցմամբ՝ Էդրեմիթի շրջանում ապրող Հ.Ռ.-ն դեռևս անհայտ պատճառներով իր հարազատ քեռու տան մեջ հրկիզել է քեռուն՝ 63-ամյա Շեֆիք Ռ.-ին։ Տան ներսից ծուխ տեսած հարևանները արագ հրշեջ ծառայություն են զանգահարել։ Դեպքի վայր ժամանած հրշեջները ծանր այրվածքներով հիվանդանոց են տեղափոխել Շեֆիք Ռ.-ին։ Քեռուն հրկիզած զարմիկը ինքնակամ հանձնվել է ժանդարմերիային և տեղափոխվել ոստիկանություն։


«Ժողովուրդ» թերթը գրում է. «Օրենսդիրը վաղը՝ խմբակցությունների առաջարկները քննարկելու «թայմ աութի» կարճ շրջանից հետո, կշարունակի Բյուջե - 2020-ի քննարկումը։ «Ժողովուրդ» օրաթերթը պարզել է, որ խմբակցությունների գրեթե բոլոր առաջարկները մերժվել են։ Դրական եզրակացություն են ստացել միայն «Իմ քայլ»-ի հատուկենտ առաջարկները։ 3 խմբակցություններից 225 առաջարկ է եղել՝ 28-ը՝ «Իմ քայլ»-ից, 46-ը՝ ԲՀԿ-ից, 115-ը՝ «Լուսավոր Հայաստան»-ից։ Մերժվել է, օրինակ, ԲՀԿ առաջարկը՝ նվազագույն 25 հազար 500 դրամ ծերության կենսաթոշակը դարձնել 36 հազ. դրամ։ «Լուսավոր Հայաստան»-ի առաջարկների գերակշիռ մասը մարզային մշակութային կենտրոնների ու այլ նորոգումների մասին է։ «Իմ քայլ»-ից Նարեկ Զեյնալյանի 5 առաջարկներից միայն 2-ն են ընդունվել։ Բայց, օրինակ, նրա և Արփի Դավոյանի համատեղ 2 առաջարկները, որոնցով շտապ օգնության բժշկական անձնակազմի աշխատավարձերի ավելացում է նախատեսվում, դրական արձագանք են ստացել։ 3-ական առաջարկություն են ներկայացրել նաև Վարազդատ Կարապետյանն ու Վիկտոր Ենգիբարյանը, որոնք ևս մերժվել են։ Հիշեցնենք, որ ընդդիմադիրները չեն պաշտպանում նախագիծը»։ Առավել մանրամասն՝ թերթի այսօրվա համարում։


Բաղադրամասեր Ալյուր՝ 500 գ, Շաքարավազ՝ 100 գ, Մարգարին՝ 250 գ, Ձու՝ 1 հատ, Կաթ՝ 50 մլ, Չոր խմորիչ՝ 10 գ, Փխրեցուցիչ՝ 1 թեյի գդալ, Միջուկի համար՝ Ծիրանի ջեմ 200 մլ, Ընկույզ 200 գր, Շաքարավազ 150 գ, Գլազուրի համար՝ Կարագ՝ 70 գ, Սև շոկոլադ՝ 90 գ։


Թուրքիան դիտարկում է «Ինջիրլիք» բազայի կարգավիճակի փոփոխման հնարավորությունը՝ որպես ԱՄՆ-ի դեմ պատասխան պատժամիջոց։ Այս մասին Անկարայում մամուլի ասուլիսի ժամանակ հայտարարել է նախագահի պաշտոնական ներկայացուցիչ Իբրահիմ Ղալինը, հայտնում է ՏԱՍՍ-ը։ «Ներկա պահին «Ինջիրլիք» բազայի կարգավիճակում փոփոխություն չի սպասվում»,- նշել է նա։ Ընդ որում, Ղալինը հայտնել է, որ Թուրքիայի ԱԳՆ-ը ԱՄՆ-ի դեմ պատասխան պատժամիջոցներ է պատրաստում։ Նա նաև հայտարարել է, թե Անկարան ամերիկյան պաշտոնյաներին հստակ հասկացրել է, որ Թուրքիան չի հայտարարի հյուսիսային Սիրիայում կրակի դադարեցման մասին և քուրդ զինյալների հետ բանակցություններ չի վարի, հայտնում է Reuters-ը։ Ավելի վաղ, չորեքշաբթի օրը, թուրքական կառավարությանը մոտ կանգնած Yeni Safak թերթը գրել էր, որ Անկարան, որպես ամերիկյան պատժամիջոցների պատասխան, կարող է սահմանափակել ԱՄՆ զինվորականների հասանելիությունը Ադանայում «Ինջիրլիք» ավիաբազային և Մալաթիայում ՆԱՏՕ-ին վաղ նախազգուշացման ռադարների «Քյուրեջիք» բազային։ ԱՄՆ փոխնախագահ Մայք Փենսը և պետքարտուղար Մայք Պոմպեոն ժամանել են Թուրքիա, որպեսզի Անկարային համոզեն դադարեցնել ներխուժումը։ Թրամփն այսօր հայտարարել է, որ եթե նրանք հաջողության չհասնեն, ապա պատժամիջոցները «կդատարկեն Թուրքիայի տնտեսությունը»։


Հայաստանի Ազգային ժողովի պատգամավորները հոկտեմբերի 3-ին սկսեցին Հայաստանի Սահմանադրական դատարանի նախագահ Հրայր Թովմասյանին լիազորություններից զրկելու նախաձեռնության քննարկումը, տեղեկացնում է NEWS.am-ի թղթակիցը։ Հիշեցնենք, որ սեպտեմբերի 16-ին կառավարող «Իմ քայլը» դաշինքը որոշեց նախաձեռնել Սահմանադրական դատարանի նախագահ Հրայր Թովմասյանի լիազորությունների դադարեցման գործընթացն այն բանից հետո, երբ ՍԴ-ն Սահմանադրությանը հակասող էր ճանաչել Հայաստանի երկրորդ նախագահ Ռոբերտ Քոչարյանի գործով մեղադրանքի կետերը։ Բայց խորհրդարանը կարող է միայն ՍԴ-ին դիմել նման նախաձեռնությամբ, իսկ որոշումն ընդունելու է Սահմանադրական դատարանը ձայների 2/3-ով։


Հուլիսի 9-ին AMX Հայաստանի ֆոնդային բորսայում տեղի է ունեցել 40 մլրդ ՀՀ դրամ ընդհանուր ծավալով պետական պարտատոմսերի տեղաբաշխման աճուրդ, որը 2007 թվականից ի վեր Հայաստանում պետական պարտատոմսերի ամենամեծ աճուրդն է։ AMGB1029A292 ծածկագրով պարտատոմսերի առաջնային տեղաբաշխման ժամանակ աճուրդի ենթակա պարտատոմսերի ծավալը եղել է 40 մլրդ դրամ, որն ամբողջությամբ բավարարվել է։ Ավելին, ներկայացված առաջարկությունների ընդհանուր ծավալը գերազանցել է 99 մլրդ դրամը, այսինքն պահանջարկը գերազանցել է առաջարկն ավելի քան երկու անգամ։ Աճուրդի միջին կշռված եկամտաբերությունը կազմել է 9․67%, իսկ պարտատոմսերը տեղաբաշխվել են 10 տարի մարման ժամկետով։ Նույն պարտատոմսերը (AMGB1029A292) մեկ օր անց տեղաբաշխվեցին լրացուցիչ աճուրդի միջոցով։ Աճուրդի ընթացքում բավարարված առաջարկությունների ծավալը կազմել է 7․93 մլրդ դրամ։ Տեղաբաշխման աճուրդի հարթակներից է եղել նաև gp.minfin.am համակարգը, որտեղ այս տեղաբաշխման շրջանակներում առցանց եղանակով գնվել է 896 մլն դրամին համարժեք պետական պարտատոմս։ Ներկայում Հայաստանի ֆոնդային բորսան ու ՀՀ ֆինանսների նախարարությունը հնարավորություն են տալիս Հայաստանի քաղաքացիներին առցանց գնել պետական պարտատոմսեր gp.minfin.am կայքի միջոցով։ 2018 թվականի հունվարից մայիս ընկած ժամանակահատվածի համեմատ gp.minfin.am կայքով կատարված գործարքների քանակը 2019 թվականի նույն ժամանակահատվածի համեմատ աճել է 31%-ով, իսկ ընդհանուր ծավալը՝ 9․5%-ով, ինչը վկայում է պետական պարտատոմսերում ներդրումներ անելու հանդեպ հետաքրքրության աճի մասին։ Այս համակարգում պետական պարտատոմսերի առքն ու վաճառքը տեղի է ունենում Գանձապետական պահառուի միջոցով, ինչը հնարավորություն է տալիս պետական պարտատոմսեր գնել և վաճառել առանց միջնորդի։ Շնորհիվ ամբողջությամբ ավտոմատացված համակարգի՝ ներդրողը պարտատոմսի դիմաց վճարումն իրականացնում է անձամբ՝ իր բանկային քարտի միջոցով։ Համակարգում գրանցումը և գործարքների կատարումն անվճար է. առկա է միայն դրամական միջոցների էլեկտրոնային փոխանցման միջնորդավճար։ GPminfin-ում հնարավոր է գրանցվել երկու եղանակներից մեկով՝ առցանց՝ ID քարտի միջոցով (GPminfin), կամ Երևանում գտնվող մի շարք առևտրային բանկերի մասնաճյուղերում տեղակայված սպասարկման կետերի միջոցով։


Իրանը երբեք որևէ մեկի հետ պատերազմի չի ձգտել։ Այս մասին Ֆրանսիայի նախագահ Էմանուել Մակրոնի հետ հեռախոսազրույցի ընթացքում ասել է Իրանի նախագահ Հասան Ռոհանին, հաղորդում է Mehr-ը։ Նրա խոսքով՝ Իրանը մշտապես աշխատել է Ֆրանսիայի հետ կայուն, նպատակաուղղված հարաբերությունների հաստատման ուղղությամբ և այդպես կշարունակի։ Ռոհանին նշել է, որ «անկասկած, միջուկային գործարքից ԱՄՆ-ի դուրսբերումը վնաս է հասցրել ԱՄՆ-ին, Եվրոպային և Իրանին, ինչպես նաև տարածաշրջանային և միջազգային շահերին»։ Ռոհանին հավելել է, որ միջուկային համաձայնագրին Իրանի հակվածությունը հիմնված էր տնտեսական շահերի երաշխիքների վրա, ներառյալ՝ բանկային հարցեր և նավթի վաճառք, սակայն, ցավոք, դրանք չեն իրականացվել։ «Եթե այդ համաձայնագրի շրջանակում Իրանի շահերը չեն իրականացվում, ապա մենք քայլ առ քայլ կդադարեցնենք մեր պարտավորությունների իրականացումը»,- նշել է Ռոհանին՝ հավելելով, որ համաձայնագիրը վերանայելու շանսեր չկան։ Նա նաև ԱՄՆ վարչակազմին մեղադրել է տարածաշրջանում լարվածության համար։ «Ամերիկյան անօդաչու թռչող սարքը խոցվեց մեր պաշտպանական համակարգերի կողմից Իրանի օդային տարածքը խախտելուց հետո։ Եթե ամերիկացիները մտադիր են կրկին ներխուժել մեր տարածք, մեր զինված ուժերը պատրաստ են վճռական պատասխան տալ»,- ասել է Իրանի նախագահը։ Մակրոնն ասել է, որ ցավում է համաձայնագրից ԱՄՆ-ի դուրսբերման և Իրանի դեմ պատժամիջոցներ սահմանելու կապակցությամբ՝ հայտարարելով, որ «Ֆրանսիան ձգտում է փրկել համաձայնագիրն ու այլ երկրների, հատկապես՝ ԱՄՆ-ին, կոչ անում հետևել դրան»։ Մակրոնը նշել է, որ բոլոր երկրները պետք է կանխեն տարածաշրջանում լարվածության աճը։


Հայտնի բրիտանացի սթրիթ-արտ նկարիչ Բենքսիի նոր գրաֆիտին հայտնվել է Լոնդոնի «Հիթրոու» օդանավակայանում, փոխանցում է «ՌԻԱ Նովոստի»-ն։ Նկարչի Instagram-ի պաշտոնական էջում հրապարակված լուսանկարում պատկերված է նոր աշխատանքը, որը կատարվել է Եվրամիությունից ժամանող մարդկանց մաքսային ստուգման գոտու փակ անցումում։ KEEP OUT («Մուտքն արգելված է») գրառմամբ կողպված դռան վրա պատկերված է առնետ, որը KEEP OUT գրառման «պոկված» T տառով խփում է կողպեքին, որ այն բացի։ Հրապարակումը 12 ժամում ստացել է 700 հազարից ավելի լայք։ Բենքսին նկարիչ-հանելուկ է, սադրիչ և կատակասեր, նա փոխել է փողոցային արվեստի մասին զանգվածային պատկերացումը։ Նրա երգիծական և սրամիտ աշխատանքները՝ ուղղված քաղաքական գործիչների, պատերազմների, կապիտալիզմի և բարոյականացման դեմ, դառնում են լրագրողների, լուսանկարիչներ, վանդալների, գեղարվեստական քննադատների և հավաքորդների հետապնդման առարկան։